title: Εκτελεστικός κανονισμός (ΕΕ) 2018/55 της Επιτροπής, της 9ης Ιανουαρίου 2018, για την τροποποίηση του εκτελεστικού κανονισμού (ΕΕ) 2015/1998 όσον αφορά την προσθήκη της Δημοκρατίας της Σιγκαπούρης στις τρίτες χώρες οι οποίες αναγνωρίζεται ότι εφαρμόζουν πρότυπα ασφάλειας ισοδύναμα με τα κοινά βασικά πρότυπα ασφάλειας της πολιτικής αεροπορίας από έκνομες ενέργειες (Κείμενο που παρουσιάζει ενδιαφέρον για τον ΕΟΧ )

text:
               13.1.2018

               EL

               Επίσημη Εφημερίδα της Ευρωπαϊκής Ένωσης

               L 10/5

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/55 ΤΗΣ ΕΠΙΤΡΟΠΉΣ
   της 9ης Ιανουαρίου 2018
   για την τροποποίηση του εκτελεστικού κανονισμού (ΕΕ) 2015/1998 όσον αφορά την προσθήκη της Δημοκρατίας της Σιγκαπούρης στις τρίτες χώρες οι οποίες αναγνωρίζεται ότι εφαρμόζουν πρότυπα ασφάλειας ισοδύναμα με τα κοινά βασικά πρότυπα ασφάλειας της πολιτικής αεροπορίας από έκνομες ενέργειες
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008, για τη θέσπιση κοινών κανόνων στο πεδίο της ασφάλειας της πολιτικής αεροπορίας και την κατάργηση του κανονισμού (ΕΚ) αριθ. 2320/2002 (1), και ιδίως το άρθρο 4 παράγραφος 3,
   Εκτιμώντας τα ακόλουθα:

               (1)

               Το παράρτημα του εκτελεστικού κανονισμού (ΕΕ) 2015/1998 της Επιτροπής (2) απαριθμεί τις τρίτες χώρες οι οποίες αναγνωρίζεται ότι εφαρμόζουν πρότυπα ασφάλειας ισοδύναμα με τα κοινά βασικά πρότυπα για την προστασία της πολιτικής αεροπορίας από έκνομες ενέργειες που διακυβεύουν την ασφάλεια της πολιτικής αεροπορίας.

               (2)

               Η Επιτροπή εξακρίβωσε επίσης ότι η Δημοκρατία της Σιγκαπούρης πληροί τα κριτήρια για την αναγνώριση της ισοδυναμίας των προτύπων ασφαλείας τρίτων χωρών που καθορίζονται στο Μέρος Ε του παραρτήματος του κανονισμού (ΕΚ) αριθ. 272/2009 της Επιτροπής (3).

               (3)

               Ο εκτελεστικός κανονισμός (ΕΕ) 2015/1998 θα πρέπει, επομένως, να τροποποιηθεί αναλόγως.

               (4)

               Θα πρέπει να προβλεφθεί κατάλληλη χρονική περίοδος πριν από την εφαρμογή του παρόντος κανονισμού, δεδομένου ότι ενδέχεται να απαιτηθούν τροποποιήσεις των πτητικών λειτουργιών ή των υποδομών των αερολιμένων, ή αμφότερων.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ασφάλειας της πολιτικής αεροπορίας,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του εκτελεστικού κανονισμού (ΕΕ) 2015/1998 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 6 Φεβρουαρίου 2018.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 9 Ιανουαρίου 2018.

            Για την Επιτροπή,

            εξ ονόματος του Προέδρου,

         Violeta BULC

            Μέλος της Επιτροπής

      (1)  ΕΕ L 97 της 9.4.2008, σ. 72.

      (2)  ΕΕ L 299 της 14.11.2015, σ. 1

      (3)  Κανονισμός (ΕΚ) αριθ. 272/2009 της Επιτροπής, της 2ας Απριλίου 2009, για τη συμπλήρωση των κοινών βασικών προτύπων ασφάλειας της πολιτικής αεροπορίας από έκνομες ενέργειες που προβλέπονται στο παράρτημα του κανονισμού (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου (ΕΕ L 91 της 3.4.2009, σ. 7).

      ΠΑΡΑΡΤΗΜΑ
      Το παράρτημα του εκτελεστικού κανονισμού (ΕΕ) 2015/1998 τροποποιείται ως εξής:

                  (1)

                  στο κεφάλαιο 3, το προσάρτημα 3-Β αντικαθίσταται από το ακόλουθο κείμενο:

                     «ΠΡΟΣΑΡΤΗΜΑ 3-B

                  ΑΣΦΑΛΕΙΑ ΑΕΡΟΣΚΑΦΟΥΣ

                     ΤΡΙΤΕΣ ΧΩΡΕΣ, ΚΑΘΩΣ ΚΑΙ ΑΛΛΕΣ ΧΩΡΕΣ ΚΑΙ ΕΔΑΦΗ ΟΠΟΥ, ΣΥΜΦΩΝΑ ΜΕ ΤΟ ΑΡΘΡΟ 355 ΤΗΣ ΣΥΝΘΗΚΗΣ ΓΙΑ ΤΗ ΛΕΙΤΟΥΡΓΙΑ ΤΗΣ ΕΥΡΩΠΑΪΚΗΣ ΕΝΩΣΗΣ, ΔΕΝ ΕΦΑΡΜΟΖΕΤΑΙ Ο ΤΙΤΛΟΣ VI ΤΟΥ ΜΕΡΟΥΣ ΤΡΙΑ ΤΗΣ ΕΝ ΛΟΓΩ ΣΥΝΘΗΚΗΣ, ΤΩΝ ΟΠΟΙΩΝ ΤΑ ΠΡΟΤΥΠΑ ΑΣΦΑΛΕΙΑΣ ΑΝΑΓΝΩΡΙΖΟΝΤΑΙ ΩΣ ΙΣΟΔΥΝΑΜΑ ΤΩΝ ΚΟΙΝΩΝ ΒΑΣΙΚΩΝ ΠΡΟΤΥΠΩΝ ΓΙΑ ΤΗΝ ΑΣΦΑΛΕΙΑ ΤΗΣ ΠΟΛΙΤΙΚΗΣ ΑΕΡΟΠΟΡΙΑΣ

                  Όσον αφορά την ασφάλεια αεροσκαφών από έκνομες ενέργειες, οι κάτωθι τρίτες χώρες, καθώς και άλλες χώρες και εδάφη όπου, σύμφωνα με το άρθρο 355 της Συνθήκης για τη λειτουργία της Ευρωπαϊκής Ένωσης, δεν εφαρμόζεται ο τίτλος VI του μέρους τρία της εν λόγω Συνθήκης, έχει αναγνωριστεί ότι εφαρμόζουν πρότυπα ασφάλειας ισοδύναμα με τα κοινά βασικά πρότυπα για την ασφάλεια της πολιτικής αεροπορίας:

                                 Καναδάς

                                 Νήσοι Φερόε, όσον αφορά τον αερολιμένα Vagar

                                 Γροιλανδία, όσον αφορά τον αερολιμένα Kangerlussuaq

                                 Γκέρνζι

                                 Νήσος του Μαν

                                 Τζέρζι

                                 Μαυροβούνιο

                                 Δημοκρατία της Σιγκαπούρης, όσον αφορά τον αερολιμένα Singapore Changi

                                 Ηνωμένες Πολιτείες της Αμερικής

                        Η Επιτροπή ενημερώνει πάραυτα τις αρμόδιες αρχές των κρατών μελών εάν διαθέτει πληροφορίες σύμφωνα με τις οποίες τα πρότυπα ασφάλειας που εφαρμόζει η εν λόγω τρίτη χώρα ή άλλη χώρα ή έδαφος και έχουν σημαντικό αντίκτυπο στο συνολικό επίπεδο ασφάλειας της πολιτικής αεροπορίας στην Ένωση έχουν παύσει πλέον να είναι ισοδύναμα με τα κοινά βασικά πρότυπα της Ένωσης.
                  Οι αρμόδιες αρχές των κρατών μελών ενημερώνονται πάραυτα όταν η Επιτροπή διαθέτει πληροφορίες για ενέργειες, μεταξύ άλλων για αντισταθμιστικά μέτρα, που επιβεβαιώνουν ότι έχει αποκατασταθεί η ισοδυναμία των σχετικών προτύπων ασφάλειας που εφαρμόζει η υπόψη τρίτη χώρα ή άλλη χώρα ή το υπόψη έδαφος.»·

                  (2)

                  στο κεφάλαιο 4, το προσάρτημα 4-Β αντικαθίσταται από το ακόλουθο κείμενο:

                     «ΠΡΟΣΑΡΤΗΜΑ 4-B

                  ΕΠΙΒΑΤΕΣ ΚΑΙ ΧΕΙΡΑΠΟΣΚΕΥΕΣ

                     ΤΡΙΤΕΣ ΧΩΡΕΣ, ΚΑΘΩΣ ΚΑΙ ΑΛΛΕΣ ΧΩΡΕΣ ΚΑΙ ΕΔΑΦΗ ΟΠΟΥ, ΣΥΜΦΩΝΑ ΜΕ ΤΟ ΑΡΘΡΟ 355 ΤΗΣ ΣΥΝΘΗΚΗΣ ΓΙΑ ΤΗ ΛΕΙΤΟΥΡΓΙΑ ΤΗΣ ΕΥΡΩΠΑΪΚΗΣ ΕΝΩΣΗΣ, ΔΕΝ ΕΦΑΡΜΟΖΕΤΑΙ Ο ΤΙΤΛΟΣ VI ΤΟΥ ΜΕΡΟΥΣ ΤΡΙΑ ΤΗΣ ΕΝ ΛΟΓΩ ΣΥΝΘΗΚΗΣ, ΤΩΝ ΟΠΟΙΩΝ ΤΑ ΠΡΟΤΥΠΑ ΑΣΦΑΛΕΙΑΣ ΑΝΑΓΝΩΡΙΖΟΝΤΑΙ ΩΣ ΙΣΟΔΥΝΑΜΑ ΤΩΝ ΚΟΙΝΩΝ ΒΑΣΙΚΩΝ ΠΡΟΤΥΠΩΝ ΓΙΑ ΤΗΝ ΑΣΦΑΛΕΙΑ ΤΗΣ ΠΟΛΙΤΙΚΗΣ ΑΕΡΟΠΟΡΙΑΣ

                  Όσον αφορά τους επιβάτες και τις χειραποσκευές, οι κάτωθι τρίτες χώρες, καθώς και άλλες χώρες και εδάφη, όπου σύμφωνα με το άρθρο 355 της Συνθήκης για τη λειτουργία της Ευρωπαϊκής Ένωσης, δεν εφαρμόζεται ο τίτλος VI του μέρους τρία της εν λόγω Συνθήκης, έχει αναγνωριστεί ότι εφαρμόζουν πρότυπα ασφάλειας ισοδύναμα με τα κοινά βασικά πρότυπα για την ασφάλεια της πολιτικής αεροπορίας:

                                 Καναδάς

                                 Νήσοι Φερόε, όσον αφορά τον αερολιμένα Vagar

                                 Γροιλανδία, όσον αφορά τον αερολιμένα Kangerlussuaq

                                 Γκέρνζι

                                 Νήσος του Μαν

                                 Τζέρζι

                                 Μαυροβούνιο

                                 Δημοκρατία της Σιγκαπούρης, όσον αφορά τον αερολιμένα Singapore Changi

                                 Ηνωμένες Πολιτείες της Αμερικής

                        Η Επιτροπή ενημερώνει πάραυτα τις αρμόδιες αρχές των κρατών μελών εάν διαθέτει πληροφορίες σύμφωνα με τις οποίες τα πρότυπα ασφάλειας που εφαρμόζει η εν λόγω τρίτη χώρα ή άλλη χώρα ή έδαφος και έχουν σημαντικό αντίκτυπο στο συνολικό επίπεδο ασφάλειας της πολιτικής αεροπορίας στην Ένωση έχουν παύσει πλέον να είναι ισοδύναμα με τα κοινά βασικά πρότυπα της Ένωσης.
                  Οι αρμόδιες αρχές των κρατών μελών ενημερώνονται πάραυτα όταν η Επιτροπή διαθέτει πληροφορίες για ενέργειες, μεταξύ άλλων για αντισταθμιστικά μέτρα, που επιβεβαιώνουν ότι έχει αποκατασταθεί η ισοδυναμία των σχετικών προτύπων ασφάλειας που εφαρμόζει η υπόψη τρίτη χώρα ή άλλη χώρα ή το υπόψη έδαφος.»·

                  (3)

                  στο κεφάλαιο 5, το προσάρτημα 5-Α αντικαθίσταται από το ακόλουθο κείμενο:

                     «ΠΡΟΣΑΡΤΗΜΑ 5-A

                  ΠΑΡΑΔΙΔΟΜΕΝΕΣ ΑΠΟΣΚΕΥΕΣ

                     ΤΡΙΤΕΣ ΧΩΡΕΣ, ΚΑΘΩΣ ΚΑΙ ΑΛΛΕΣ ΧΩΡΕΣ ΚΑΙ ΕΔΑΦΗ ΟΠΟΥ, ΣΥΜΦΩΝΑ ΜΕ ΤΟ ΑΡΘΡΟ 355 ΤΗΣ ΣΥΝΘΗΚΗΣ ΓΙΑ ΤΗ ΛΕΙΤΟΥΡΓΙΑ ΤΗΣ ΕΥΡΩΠΑΪΚΗΣ ΕΝΩΣΗΣ, ΔΕΝ ΕΦΑΡΜΟΖΕΤΑΙ Ο ΤΙΤΛΟΣ VI ΤΟΥ ΜΕΡΟΥΣ ΤΡΙΑ ΤΗΣ ΕΝ ΛΟΓΩ ΣΥΝΘΗΚΗΣ, ΤΩΝ ΟΠΟΙΩΝ ΤΑ ΠΡΟΤΥΠΑ ΑΣΦΑΛΕΙΑΣ ΑΝΑΓΝΩΡΙΖΟΝΤΑΙ ΩΣ ΙΣΟΔΥΝΑΜΑ ΤΩΝ ΚΟΙΝΩΝ ΒΑΣΙΚΩΝ ΠΡΟΤΥΠΩΝ ΓΙΑ ΤΗΝ ΑΣΦΑΛΕΙΑ ΤΗΣ ΠΟΛΙΤΙΚΗΣ ΑΕΡΟΠΟΡΙΑΣ

                  Όσον αφορά τις παραδιδόμενες αποσκευές, οι κάτωθι τρίτες χώρες, καθώς και άλλες χώρες και εδάφη, όπου σύμφωνα με το άρθρο 355 της Συνθήκης για τη λειτουργία της Ευρωπαϊκής Ένωσης, δεν εφαρμόζεται ο τίτλος VI του μέρους τρία της εν λόγω Συνθήκης, έχει αναγνωριστεί ότι εφαρμόζουν πρότυπα ασφάλειας ισοδύναμα με τα κοινά βασικά πρότυπα για την ασφάλεια της πολιτικής αεροπορίας:

                                 Καναδάς

                                 Νήσοι Φερόε, όσον αφορά τον αερολιμένα Vagar

                                 Γροιλανδία, όσον αφορά τον αερολιμένα Kangerlussuaq

                                 Γκέρνζι

                                 Νήσος του Μαν

                                 Τζέρζι

                                 Μαυροβούνιο

                                 Δημοκρατία της Σιγκαπούρης, όσον αφορά τον αερολιμένα Singapore Changi

                                 Ηνωμένες Πολιτείες της Αμερικής

                        Η Επιτροπή ενημερώνει πάραυτα τις αρμόδιες αρχές των κρατών μελών εάν διαθέτει πληροφορίες σύμφωνα με τις οποίες τα πρότυπα ασφάλειας που εφαρμόζει η εν λόγω τρίτη χώρα ή άλλη χώρα ή έδαφος και έχουν σημαντικό αντίκτυπο στο συνολικό επίπεδο ασφάλειας της πολιτικής αεροπορίας στην Ένωση έχουν παύσει πλέον να είναι ισοδύναμα με τα κοινά βασικά πρότυπα της Ένωσης.
                  Οι αρμόδιες αρχές των κρατών μελών ενημερώνονται πάραυτα όταν η Επιτροπή διαθέτει πληροφορίες για ενέργειες, μεταξύ άλλων για αντισταθμιστικά μέτρα, που επιβεβαιώνουν ότι έχει αποκατασταθεί η ισοδυναμία των σχετικών προτύπων ασφάλειας που εφαρμόζει η υπόψη τρίτη χώρα ή άλλη χώρα ή το υπόψη έδαφος.».


title: Εκτελεστικός κανονισμός (ΕΕ) 2018/56 της Επιτροπής, της 12ης Ιανουαρίου 2018, για την τροποποίηση του εκτελεστικού κανονισμού (ΕΕ) αριθ. 908/2014 για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά τους οργανισμούς πληρωμών και άλλους οργανισμούς, τη δημοσιονομική διαχείριση, την εκκαθάριση λογαριασμών, τους κανόνες σχετικά με τους ελέγχους, τις εγγυήσεις και τη διαφάνεια

text:
                  13.1.2018

                  EL

                  Επίσημη Εφημερίδα της Ευρωπαϊκής Ένωσης

                  L 10/9

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/56 ΤΗΣ ΕΠΙΤΡΟΠΉΣ
      της 12ης Ιανουαρίου 2018
      για την τροποποίηση του εκτελεστικού κανονισμού (ΕΕ) αριθ. 908/2014 για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά τους οργανισμούς πληρωμών και άλλους οργανισμούς, τη δημοσιονομική διαχείριση, την εκκαθάριση λογαριασμών, τους κανόνες σχετικά με τους ελέγχους, τις εγγυήσεις και τη διαφάνεια
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (1), και ιδίως το άρθρο 9 παράγραφος 2, το άρθρο 36 παράγραφος 6, το άρθρο 53 παράγραφος 1 και το άρθρο 57 παράγραφος 2 και τα άρθρα 104 και 114,
      Εκτιμώντας τα ακόλουθα:

                  (1)

                  Σύμφωνα με το άρθρο 7 παράγραφος 3 του εκτελεστικού κανονισμού (ΕΕ) αριθ. 908/2014 της Επιτροπής (2), ο οργανισμός πιστοποίησης μπορεί να χρησιμοποιεί μια ολοκληρωμένη μέθοδο δειγματοληψίας κατά την εκτέλεση των ελέγχων επαλήθευσης των δαπανών. Βάσει της πείρας που αποκτήθηκε από την εφαρμογή του εν λόγω άρθρου κατά τα πρώτα δύο έτη, είναι σκόπιμο να διευκρινιστεί τι εννοείται με τον όρο ολοκληρωμένη μέθοδος δειγματοληψίας κατά την επιδίωξη των διαφόρων στόχων του λογιστικού ελέγχου, όπως αναφέρεται στο άρθρο 9 του κανονισμού (ΕΕ) αριθ. 1306/2013.

                  (2)

                  Το άρθρο 41 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (3) θέτει το ανώτατο όριο για κάθε δήλωση δαπανών των οργανισμών πληρωμών, οι οποίες περιέχουν αιτήσεις πληρωμών σχετιζόμενες με μέσα χρηματοοικονομικής τεχνικής, στο 25 % του συνολικού ποσού συνεισφορών στο πρόγραμμα που έχουν δεσμευθεί για το μέσο χρηματοοικονομικής τεχνικής. Το άρθρο 22 παράγραφος 1 στοιχείο α) του εκτελεστικού κανονισμού (ΕΕ) αριθ. 908/2014 προβλέπει ότι η τριμηνιαία δήλωση πρέπει να προσδιορίζει το ποσό της επιλέξιμης δημόσιας δαπάνης που έχει πράγματι καταβληθεί από τον οργανισμό πληρωμών κατά τη διάρκεια κάθε τριμήνου, σύμφωνα με την παράγραφο 2 του εν λόγω άρθρου. Τα ποσά που έχουν καταβληθεί από τον οργανισμό πληρωμών στο πλαίσιο των μέσων χρηματοδοτικής τεχνικής θα πρέπει να δηλώνονται στην Επιτροπή με τήρηση του ορίου του 25 % και υπό τον όρο ότι έχει επιτευχθεί ο αντίστοιχος ενδιάμεσος στόχος εκτέλεσης. Η πρώτη δήλωση προς την Επιτροπή εντός του ορίου του 25 % πρέπει να ξεκινάει από την υπογραφή της συμφωνίας χρηματοδότησης και την επακόλουθη πληρωμή στο μέσο χρηματοοικονομικής τεχνικής. Οι επόμενες δόσεις πρέπει να δηλώνονται στην Επιτροπή μόλις επιτευχθεί το αντίστοιχο ποσοστό εκταμίευσης, σύμφωνα με το άρθρο 41 του κανονισμού (ΕΕ) αριθ. 1303/2013. Στην περίπτωση του Ευρωπαϊκού Γεωργικού Ταμείου Αγροτικής Ανάπτυξης («ΕΓΤΑΑ»), αυτό σημαίνει ότι ο οργανισμός πληρωμών μπορεί να δηλώνει μόνο το 25 % της συνολικής προγραμματισμένης συνεισφοράς ανά τρίμηνο. Κατά συνέπεια, προκύπτει ότι οι κανόνες που προβλέπονται στο άρθρο 22 παράγραφοι 1 και 2 του εκτελεστικού κανονισμού (ΕΕ) αριθ. 908/2014 δεν είναι κατάλληλοι για τον τρόπο με τον οποίο τα κράτη μέλη και η Επιτροπή πρέπει να διαχειρίζονται τα μέσα χρηματοοικονομικής τεχνικής, σύμφωνα με τον κανονισμό (ΕΕ) αριθ. 1303/2013, και ότι πρέπει να τροποποιηθούν αναλόγως.

                  (3)

                  Προκειμένου να μειωθεί ο διοικητικός φόρτος των κρατών μελών όσον αφορά την ανάκτηση των σχετικών ποσών, η πείρα δείχνει ότι θα πρέπει να καθοριστεί ένα κατώτατο όριο μη είσπραξης των τόκων.

                  (4)

                  Το άρθρο 30 παράγραφος 2 του εκτελεστικού κανονισμού (ΕΕ) αριθ. 908/2014 ορίζει ότι τα έγγραφα και τα λογιστικά στοιχεία που χρησιμοποιούνται για τους σκοπούς της εκκαθάρισης των λογαριασμών πρέπει να αποστέλλονται στην Επιτροπή τόσο σε έντυπη όσο και ηλεκτρονική μορφή. Προκειμένου να μειωθεί ο διοικητικός φόρτος για τα κράτη μέλη και την Επιτροπή, να εξορθολογιστεί η ανάλυση των εγγράφων και να περιοριστεί ο κίνδυνος ασυνεπειών στα χρησιμοποιούμενα δεδομένα, τα κράτη μέλη θα πρέπει να υποχρεώνονται να υποβάλλουν μόνο ηλεκτρονικά έγγραφα, με τη χρήση ηλεκτρονικής υπογραφής. Η απαίτηση αυτή θα πρέπει επίσης να αποτυπώνεται στο κείμενο της διαχειριστικής δήλωσης που ορίζεται στο παράρτημα I του εν λόγω εκτελεστικού κανονισμού. Προκειμένου να αποφευχθούν τυχόν καθυστερήσεις στη διαβίβαση των εγγράφων σε περίπτωση τεχνικών δυσκολιών που σχετίζονται με την εφαρμογή της ηλεκτρονικής υπογραφής, για το πρώτο έτος εφαρμογής της νέας απαίτησης, θα πρέπει να παρέχεται η δυνατότητα υποβολής υπογεγραμμένων εγγράφων διαβιβαζόμενων σε ηλεκτρονική μορφή.

                  (5)

                  Σύμφωνα με το άρθρο 31 παράγραφος 1 του εκτελεστικού κανονισμού (ΕΕ) αριθ. 908/2014, η μορφή και το περιεχόμενο των λογιστικών στοιχείων που αναφέρονται στο άρθρο 30 παράγραφος 1 στοιχείο γ) του εν λόγω εκτελεστικού κανονισμού και ο τρόπος διαβίβασής τους στην Επιτροπή πρέπει να παρέχονται σύμφωνα με τον εκτελεστικό κανονισμό (ΕΕ) 2017/1758 της Επιτροπής (4). Η πείρα δείχνει ότι η μορφή και το περιεχόμενο των λογιστικών στοιχείων πρέπει να τροποποιούνται κάθε έτος, με τη διοικητική επιβάρυνση και τον κίνδυνο καθυστερήσεων που αυτό συνεπάγεται. Για λόγους απλούστευσης και προκειμένου να καταστεί δυνατός ο έγκαιρος καθορισμός των σχετικών τεχνικών προδιαγραφών, είναι συνεπώς σκόπιμο να προβλεφθεί ότι, από το οικονομικό έτος 2019 και εξής, η Επιτροπή θα πρέπει να καθιστά διαθέσιμα και να επικαιροποιεί τα υποδείγματα και τις σχετικές τεχνικές προδιαγραφές για τα λογιστικά στοιχεία, αφού ενημερώσει την επιτροπή των γεωργικών ταμείων πριν από την έναρξη κάθε οικονομικού έτους. Είναι επίσης σκόπιμο να καθοριστούν οι γενικές απαιτήσεις για τις εν λόγω τεχνικές προδιαγραφές.

                  (6)

                  Το άρθρο 34 παράγραφος 2 του εκτελεστικού κανονισμού (ΕΕ) αριθ. 908/2014 ορίζει ότι, εάν η Επιτροπή θεωρήσει ότι οι δαπάνες δεν πραγματοποιήθηκαν σύμφωνα με τους ενωσιακούς κανόνες, πρέπει να κοινοποιεί τα πορίσματά της στο ενδιαφερόμενο κράτος μέλος και ότι η κοινοποίηση περιέχει επίσης χρονοδιάγραμμα διμερούς σύσκεψης εντός τεσσάρων μηνών από τη λήξη της προθεσμίας για την απάντηση του κράτους μέλους. Κατά τη διάρκεια της εν λόγω χρονικής περιόδου είναι απαραίτητο να πραγματοποιηθούν ορισμένες διοικητικές ενέργειες, όπως η μετάφραση της απάντησης του κράτους μέλους, η ανάλυση, εκ μέρους της Επιτροπής, των στοιχείων που διαβίβασε το κράτος μέλος, η προετοιμασία της πρόσκλησης στη διμερή σύσκεψη στην εθνική γλώσσα του κράτους μέλους και η προετοιμασία της σύσκεψης. Η πείρα των τελευταίων δύο ετών δείχνει ότι το διάστημα των τεσσάρων μηνών τις περισσότερες φορές δεν επαρκεί για τη διοργάνωση αποτελεσματικών συσκέψεων. Προκειμένου να καταστεί δυνατή η καλύτερη προετοιμασία της διμερούς σύσκεψης, το χρονικό διάστημα εντός του οποίου θα πρέπει να πραγματοποιηθεί η συνάντηση θα πρέπει να παραταθεί στους πέντε μήνες. Για να μην παρακωλυθούν έρευνες που βρίσκονται σε εξέλιξη, η εν λόγω παράταση θα εφαρμόζεται μόνο σε έρευνες για τις οποίες, κατά την έναρξη ισχύος του παρόντος κανονισμού, δεν έχει αποσταλεί ακόμη η κοινοποίηση σύμφωνα με το άρθρο 34 παράγραφος 2.

                  (7)

                  Σύμφωνα με το άρθρο 34 παράγραφος 3 τρίτο εδάφιο του εκτελεστικού κανονισμού (ΕΕ) αριθ. 908/2014 η Επιτροπή οφείλει να κοινοποιεί τα συμπεράσματά της στο κράτος μέλος εντός έξι μηνών από την αποστολή των πρακτικών της διμερούς σύσκεψης. Η προθεσμία προσδιορίζεται μόνο σε σχέση με τα πρακτικά της διμερούς σύσκεψης, πράγμα που σημαίνει ότι έχει πραγματοποιηθεί διμερής σύσκεψη. Ο εν λόγω εκτελεστικός κανονισμός δεν ορίζει ρητά προθεσμία για την αποστολή της κοινοποίησης σε περίπτωση που κράτος μέλος θεωρεί ότι δεν απαιτείται διμερής σύσκεψη. Συνεπώς η εν λόγω διάταξη θα πρέπει να διευκρινιστεί από την άποψη αυτή και να οριστεί ένα σημείο εκκίνησης για το διάστημα των έξι μηνών σε περίπτωση που δεν απαιτήθηκε διμερής σύσκεψη.

                  (8)

                  Το άρθρο 34 παράγραφος 9 του εκτελεστικού κανονισμού (ΕΕ) αριθ. 908/2014 ορίζει ότι, σε δεόντως αιτιολογημένες περιπτώσεις, δύναται να παραταθεί η προθεσμία που αναφέρεται στις παραγράφους 3, 4 και 5 του εν λόγω άρθρου. Το άρθρο 34 παράγραφος 2 του εν λόγω εκτελεστικού κανονισμού προβλέπει χρονική περίοδο για την πραγματοποίηση της διμερούς σύσκεψης. Σε δεόντως αιτιολογημένες περιπτώσεις, ενδέχεται να είναι αναγκαία η παράταση της εν λόγω χρονικής περιόδου. Κατά συνέπεια, το άρθρο 34 παράγραφος 9 του εν λόγω εκτελεστικού κανονισμού θα πρέπει να τροποποιηθεί αναλόγως.

                  (9)

                  Δυνάμει του άρθρου 111 παράγραφος 1 του κανονισμού (ΕΕ) αριθ. 1306/2013, τα κράτη μέλη οφείλουν να δημοσιοποιούν πληροφορίες σχετικά με τους δικαιούχους του Ευρωπαϊκού Γεωργικού Ταμείου Εγγυήσεων («ΕΓΤΕ») και του ΕΓΤΑΑ, στις οποίες περιλαμβάνονται, μεταξύ άλλων, το ποσό της ενίσχυσης που έχουν λάβει για κάθε χρηματοδοτούμενο από τα παραπάνω ταμεία μέτρο, καθώς και η φύση και η περιγραφή του κάθε μέτρου. Το άρθρο 57 του εκτελεστικού κανονισμού (ΕΕ) αριθ. 908/2014 προσδιορίζει τα στοιχεία που πρέπει να δημοσιοποιούνται σχετικά με τα εν λόγω μέτρα και παραπέμπει στο παράρτημα XIII του εν λόγω εκτελεστικού κανονισμού, το οποίο περιλαμβάνει κατάλογο των εν λόγω μέτρων.

                  (10)

                  Το παράρτημα XIII του εκτελεστικού κανονισμού (ΕΕ) αριθ. 908/2014 θα πρέπει να τροποποιηθεί, ώστε να ληφθεί υπόψη ότι στα μέτρα που απαριθμούνται σε αυτό θα πρέπει επίσης να περιληφθούν τα έκτακτα μέτρα που είναι αναγκαία για την αντιμετώπιση της κατάστασης της αγοράς με βάση το άρθρο 220 παράγραφος 1 και το άρθρο 221 παράγραφοι 1 και 2 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου (5). Τα εν λόγω έκτακτα μέτρα θεωρούνται μέτρα για τη στήριξη των γεωργικών αγορών σύμφωνα με το άρθρο 4 παράγραφος 1 στοιχείο α) του κανονισμού (ΕΕ) αριθ. 1306/2013. Συνεπώς, είναι σκόπιμο να τροποποιηθεί το σημείο 10 του παραρτήματος XIII του εκτελεστικού κανονισμού (ΕΕ) αριθ. 908/2014. Επιπλέον, οι ενισχύσεις στον τομέα της εκτροφής μεταξοσκωλήκων που αναφέρονται στο σημείο 3 του καταλόγου του εν λόγω παραρτήματος δεν ισχύουν πλέον, λαμβανομένου υπόψη ότι το άρθρο 111 του κανονισμού (ΕΚ) αριθ. 1234/2007 του Συμβουλίου (6) καταργήθηκε από τον κανονισμό (ΕΕ) αριθ. 1308/2013 από την 1η Ιανουαρίου 2014 και ότι όλες οι σχετικές χρηματοδοτικές δεσμεύσεις και οι πληρωμές στους δικαιούχους έχουν πλέον λήξει. Η αναφορά στις ενισχύσεις στον τομέα της εκτροφής μεταξοσκωλήκων θα πρέπει, επομένως, να διαγραφεί από τον εν λόγω κατάλογο.

                  (11)

                  Συνεπώς, ο εκτελεστικός κανονισμός (ΕΕ) αριθ. 908/2014 θα πρέπει να τροποποιηθεί αναλόγως.

                  (12)

                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής των γεωργικών ταμείων,

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Ο εκτελεστικός κανονισμός (ΕΕ) αριθ. 908/2014 τροποποιείται ως εξής:

                  (1)

                  στο άρθρο 7 παράγραφος 3, η τέταρτη περίοδος αντικαθίσταται από το εξής κείμενο:
                  «Όσον αφορά τους ελέγχους επαλήθευσης, συμπεριλαμβανομένων των μεθόδων δειγματοληψίας, οι οργανισμοί πιστοποίησης δύνανται να εφαρμόζουν δοκιμές διπλού σκοπού μεταξύ των στόχων του λογιστικού ελέγχου.»·

                  (2)

                  στο άρθρο 22 παράγραφος 2, προστίθεται το ακόλουθο τρίτο εδάφιο:
                  «Όσον αφορά τα μέσα χρηματοοικονομικής τεχνικής που έχουν δημιουργηθεί σύμφωνα με το άρθρο 38 παράγραφος 1 στοιχείο β) του κανονισμού (ΕΕ) αριθ. 1303/2013, οι δαπάνες δηλώνονται στο πλαίσιο των περιόδων αναφοράς που αναφέρονται στο πρώτο εδάφιο, εφόσον πληρούνται οι προϋποθέσεις για κάθε μεταγενέστερη αίτηση ενδιάμεσης πληρωμής, όπως προβλέπεται στο άρθρο 41 παράγραφος 1 του εν λόγω κανονισμού.»·

                  (3)

                  στο άρθρο 27 παράγραφος 1, προστίθεται η ακόλουθη περίοδος:
                  «Τα κράτη μέλη δύνανται να αποφασίζουν να μην ανακτούν τους τόκους όταν το ποσό των τόκων δεν υπερβαίνει τα 5 ευρώ.»·

                  (4)

                  στο άρθρο 30, η παράγραφος 2 αντικαθίσταται από το ακόλουθο κείμενο:
                  «2.   Τα αναφερόμενα στην παράγραφο 1 έγγραφα και λογιστικά στοιχεία αποστέλλονται στην Επιτροπή το αργότερο έως τις 15 Φεβρουαρίου του έτους μετά το τέλος του οικονομικού έτους στο οποίο αναφέρονται. Τα έγγραφα που αναφέρονται στα στοιχεία α), β) και δ) της εν λόγω παραγράφου υποβάλλονται ηλεκτρονικά, σύμφωνα με τον μορφότυπο και υπό τους όρους που θεσπίζει η Επιτροπή κατ' εφαρμογή του άρθρου 24.
                  Τα εν λόγω έγγραφα φέρουν υποχρεωτικά ηλεκτρονική υπογραφή κατά την έννοια του κανονισμού (ΕΕ) αριθ. 910/2014 του Ευρωπαϊκού Κοινοβουλίου και του Συμβουλίου (*1). Για τα έγγραφα που σχετίζονται με το οικονομικό έτος 2017, η Επιτροπή δύναται να δεχθεί υπογεγραμμένα έγγραφα διαβιβαζόμενα σε ηλεκτρονική μορφή.

                     (*1)  Κανονισμός (ΕΕ) αριθ. 910/2014 του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με την ηλεκτρονική ταυτοποίηση και τις υπηρεσίες εμπιστοσύνης για τις ηλεκτρονικές συναλλαγές στην εσωτερική αγορά και την κατάργηση της οδηγίας 1999/93/ΕΚ (ΕΕ L 257 της 28.8.2014, σ. 73)» ·"

                  (5)

                  στο άρθρο 31, η παράγραφος 1 αντικαθίσταται από το ακόλουθο κείμενο:
                  «1.   Η μορφή και το περιεχόμενο των λογιστικών στοιχείων που αναφέρονται στο άρθρο 30 παράγραφος 1 στοιχείο γ) τίθενται στη διάθεση των κρατών μελών από την Επιτροπή με υποδείγματα μέσω μηχανογραφικών συστημάτων.
                  Η Επιτροπή καθιστά διαθέσιμα και επικαιροποιεί τα υποδείγματα και τις σχετικές τεχνικές προδιαγραφές για τα λογιστικά στοιχεία, αφού ενημερώσει την επιτροπή των γεωργικών ταμείων, πριν από την έναρξη κάθε οικονομικού έτους.
                  Οι τεχνικές προδιαγραφές περιλαμβάνουν τα εξής:

                              α)

                              τις ετήσιες απαιτήσεις δεδομένων για τα μεμονωμένα λογιστικά στοιχεία (X πίνακας)·

                              β)

                              την προδιαγραφή για τη διαβίβαση των ηλεκτρονικών αρχείων που αφορούν τις δαπάνες του ΕΓΤΕ και του ΕΓΤΑΑ·

                              γ)

                              τις περιγραφές των πεδίων δεδομένων (υπόμνημα)·

                              δ)

                              τη δομή των κωδικών του προϋπολογισμού του ΕΓΤΑΑ.»·

                  (6)

                  το άρθρο 34 τροποποιείται ως εξής:

                              α)

                              στην παράγραφο 2, το πρώτο εδάφιο αντικαθίσταται από το ακόλουθο κείμενο:
                              «Εάν, ως αποτέλεσμα έρευνας, η Επιτροπή θεωρήσει ότι οι δαπάνες δεν πραγματοποιήθηκαν σύμφωνα με τους ενωσιακούς κανόνες, κοινοποιεί τα πορίσματά της στο ενδιαφερόμενο κράτος μέλος, προσδιορίζοντας τα αναγκαία διορθωτικά μέτρα για να διασφαλιστεί η μελλοντική συμμόρφωση με τους εν λόγω κανόνες και αναφέροντας το προσωρινό ύψος της δημοσιονομικής διόρθωσης που θεωρεί ότι αντιστοιχεί στα εν λόγω πορίσματα σε εκείνο το στάδιο της διαδικασίας. Η εν λόγω κοινοποίηση περιέχει επίσης χρονοδιάγραμμα διμερούς σύσκεψης εντός πέντε μηνών από τη λήξη της προθεσμίας για την απάντηση του κράτους μέλους. Η κοινοποίηση περιέχει παραπομπή στο παρόν άρθρο.»·

                              β)

                              στην παράγραφο 3, προστίθεται το ακόλουθο τέταρτο εδάφιο:
                              «Εάν ένα κράτος μέλος ενημερώσει την Επιτροπή ότι δεν απαιτείται διμερής σύσκεψη, η εξάμηνη περίοδος αρχίζει από την ημερομηνία παραλαβής της κοινοποίησης από την Επιτροπή.»·

                              γ)

                              η παράγραφος 9 αντικαθίσταται από το ακόλουθο κείμενο:
                              «9.   Σε δεόντως αιτιολογημένες περιπτώσεις οι οποίες πρέπει να κοινοποιούνται στο οικείο κράτος μέλος, η Επιτροπή δύναται να παρατείνει τις προθεσμίες που ορίζονται στις παραγράφους 2 έως 5.»·

                  (7)

                  το παράρτημα I αντικαθίσταται από το κείμενο του παραρτήματος του παρόντος κανονισμού.

                  (8)

                  το παράρτημα XIII τροποποιείται ως εξής:

                              α)

                              το σημείο 3 απαλείφεται·

                              β)

                              το σημείο 10 αντικαθίσταται από το ακόλουθο κείμενο:

                                          «10.

                                          Τα μέτρα που εισάγονται σύμφωνα με το άρθρο 219 παράγραφος 1, το άρθρο 220 παράγραφος 1 και το άρθρο 221 παράγραφοι 1 και 2 του κανονισμού (ΕΕ) αριθ. 1308/2013 ως μέτρα στήριξης των γεωργικών αγορών σύμφωνα με το άρθρο 4 παράγραφος 1 στοιχείο α) του κανονισμού (ΕΕ) αριθ. 1306/2013.»

            Άρθρο 2
      Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 12 Ιανουαρίου 2018.

               Για την Επιτροπή

               Ο Πρόεδρος

            Jean-Claude JUNCKER

         (1)  ΕΕ L 347 της 20.12.2013, σ. 549.

         (2)  Εκτελεστικός κανονισμός (ΕΕ) αριθ. 908/2014 της Επιτροπής, της 6ης Αυγούστου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά τους οργανισμούς πληρωμών και άλλους οργανισμούς, τη δημοσιονομική διαχείριση, την εκκαθάριση λογαριασμών, τους κανόνες σχετικά με τους ελέγχους, τις εγγυήσεις και τη διαφάνεια (ΕΕ L 255 της 28.8.2014, σ. 59).

         (3)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).

         (4)  Εκτελεστικός κανονισμός (ΕΕ) 2017/1758 της Επιτροπής, της 27ης Σεπτεμβρίου 2017, για τη μορφή και το περιεχόμενο των λογιστικών στοιχείων που υποβάλλονται στην Επιτροπή στο πλαίσιο της εκκαθάρισης των λογαριασμών του ΕΓΤΕ και του ΕΓΤΑΑ, καθώς και για την παρακολούθηση και τις προβλέψεις (ΕΕ L 250 της 28.9.2017, σ. 1).

         (5)  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).

         (6)  Κανονισμός (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (ΕΕ L 299 της 16.11.2007, σ. 1).

         ΠΑΡΑΡΤΗΜΑ
         «
               ΠΑΡΑΡΤΗΜΑ I

                  ΔΗΛΩΣΗ ΔΙΑΧΕΙΡΙΣΗΣ

               (Άρθρο 3)
               Ο/Η κάτωθι υπογεγραμμένος/η …, διευθυντής/διευθύντρια του Οργανισμού Πληρωμών …, αποδίδω τους λογαριασμούς του παρόντος Οργανισμού Πληρωμών για το οικονομικό έτος 16/10/xx έως 15/10/xx+1.
               Δηλώνω, κατά την κρίση μου και με βάση τα στοιχεία που έχω στη διάθεσή μου, στα οποία συμπεριλαμβάνονται, μεταξύ άλλων, τα αποτελέσματα των εργασιών της υπηρεσίας εσωτερικού ελέγχου, ότι:

                           —

                           οι λογαριασμοί που αποδόθηκαν και υποβλήθηκαν σε ηλεκτρονική μορφή, εξ όσων είμαι σε θέση να γνωρίζω, παρέχουν αληθή, πλήρη και ακριβή εικόνα των δαπανών και των εσόδων για το προαναφερθέν οικονομικό έτος. Ειδικότερα, όλες οι οφειλές, οι προκαταβολές, οι εγγυήσεις και τα αποθέματα που περιήλθαν εις γνώσιν μου έχουν καταγραφεί στους λογαριασμούς, και όλα τα έσοδα που εισπράχθηκαν για το ΕΓΤΕ και το ΕΓΤΑΑ έχουν δεόντως πιστωθεί στα σχετικά Ταμεία.

                           —

                           Έχω θεσπίσει ένα σύστημα το οποίο παρέχει τα κατάλληλα εχέγγυα για τη νομιμότητα και την κανονικότητα των υποκείμενων συναλλαγών και παράλληλα διασφαλίζει ότι η επιλεξιμότητα των αιτήσεων και, όσον αφορά την αγροτική ανάπτυξη, η διαδικασία χορήγησης ενίσχυσης, αποτελούν αντικείμενο διαχείρισης, ελέγχου και τεκμηρίωσης σύμφωνα με τους ενωσιακούς κανόνες.

                     Οι δαπάνες που εγγράφονται στους λογαριασμούς χρησιμοποιήθηκαν για τον σκοπό για τον οποίο προορίζονταν, όπως ορίζεται στον κανονισμό (ΕΕ) αριθ. 1306/2013.
               Επίσης, επιβεβαιώνω ότι λαμβάνονται αποτελεσματικά και αναλογικά μέτρα καταπολέμησης της απάτης σύμφωνα με το άρθρο 58 του κανονισμού (ΕΕ) αριθ. 1306/2013 τα οποία λαμβάνουν υπόψη τους εντοπισθέντες κινδύνους.
               Η παρούσα δήλωση αξιοπιστίας υπόκειται ωστόσο στις ακόλουθες επιφυλάξεις:
               Τέλος, βεβαιώνω ότι δεν έχουν περιέλθει εις γνώσιν μου οιεσδήποτε απόρρητες πληροφορίες οι οποίες θα μπορούσαν να βλάψουν τα οικονομικά συμφέροντα της Ένωσης.
               Υπογραφή
            »


title: Εκτελεστικός κανονισμός (ΕΕ) 2018/68 της Επιτροπής, της 8ης Ιανουαρίου 2018, για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [«Carne de Salamanca» (ΠΓΕ)]

text:
                  17.1.2018

                  EL

                  Επίσημη Εφημερίδα της Ευρωπαϊκής Ένωσης

                  L 12/16

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/68 ΤΗΣ ΕΠΙΤΡΟΠΉΣ
      της 8ης Ιανουαρίου 2018
      για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [«Carne de Salamanca» (ΠΓΕ)]
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
      Εκτιμώντας τα ακόλουθα:

                  (1)

                  Σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012, η αίτηση που υπέβαλε η Ισπανία για την καταχώριση της ονομασίας «Carne de Salamanca» δημοσιεύθηκε στην Επίσημη Εφημερίδα της Ευρωπαϊκής Ένωσης
                      (2).

                  (2)

                  Καμία δήλωση ένστασης δεν έχει κοινοποιηθεί στην Επιτροπή βάσει του άρθρου 51 του κανονισμού (ΕΕ) αριθ. 1151/2012. Ωστόσο, οι υπηρεσίες της Επιτροπής έχουν ενημερωθεί από τις γερμανικές αρχές ότι τα είδη κρέατος που ορίζονται στο ενιαίο έγγραφο, απαιτούσαν συμπληρωματικές διευκρινίσεις σχετικά με την κατάταξη των βοοειδών. Μετά από αίτημα των υπηρεσιών της Επιτροπής, οι ισπανικές αρχές τροποποίησαν το σημείο 3.2 του ενιαίου εγγράφου και διευκρίνισαν την περιγραφή του προϊόντος σχετικά με τα είδη κρέατος.

                  (3)

                  Δεδομένου ότι η τροποποίηση αυτή έχει τυπικό χαρακτήρα, δεν χρειάζεται να πραγματοποιηθεί νέα δημοσίευση της αίτησης καταχώρισης κατά την έννοια του άρθρου 50 παράγραφος 2 στοιχείο α) του κανονισμού (ΕΕ) αριθ. 1151/2012. Εντούτοις, φαίνεται ότι το τροποποιημένο ενιαίο έγγραφο πρέπει να δημοσιευθεί για λόγους ενημέρωσης.

                  (4)

                  Συνεπώς, η ονομασία «Carne de Salamanca» πρέπει να καταχωρισθεί,

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Η ονομασία «Carne de Salamanca» (ΠΓΕ) καταχωρίζεται.
      Η ονομασία που αναφέρεται στο πρώτο εδάφιο αφορά προϊόν της κλάσης 1.1. Νωπά κρέατα (και βρώσιμα παραπροϊόντα σφαγίων) του παραρτήματος XI του εκτελεστικού κανονισμού (ΕΕ) αριθ. 668/2014 της Επιτροπής (3).
      Άρθρο 2
      Το τροποποιημένο ενιαίο έγγραφο δημοσιεύεται προς ενημέρωση σε παράρτημα του παρόντος κανονισμού.
      Άρθρο 3
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 8 Ιανουαρίου 2018.

               Για την Επιτροπή,

               εξ ονόματος του Προέδρου,

            Phil HOGAN

               Μέλος της Επιτροπής

         (1)  ΕΕ L 343 της 14.12.2012, σ. 1.

         (2)  ΕΕ C 435 της 24.12.2015, σ. 12.

         (3)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).

         ΠΑΡΑΡΤΗΜΑ

            ΕΝΙΑΙΟ ΕΓΓΡΑΦΟ

         Κανονισμός (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (*1)

            «CARNE DE SALAMANCA»

         Αριθ. ΕΚ: ES-PGI-0005-01174 – 8.11.2013

            ΠΟΠ ()

            ΠΓΕ (X)

         1.   ΟΝΟΜΑΣΙΑ
         «Carne de Salamanca»
         2.   ΚΡΑΤΟΣ ΜΕΛΟΣ Η ΤΡΙΤΗ ΧΩΡΑ
         Ισπανία
         3.   ΠΕΡΙΓΡΑΦΗ ΤΟΥ ΓΕΩΡΓΙΚΟΥ ΠΡΟΪΟΝΤΟΣ Η ΤΟΥ ΤΡΟΦΙΜΟΥ
         3.1.   Τύπος προϊόντος

         Κλάση 1.1. Νωπό κρέας (και βρώσιμα παραπροϊόντα σφαγίων)
         3.2.   Περιγραφή του προϊόντος για το οποίο ισχύει η ονομασία υπό 1

         Ο πληθυσμός των βοοειδών που είναι ικανός να παρέχει το κρέας που φέρει την προστατευόμενη γεωγραφική ένδειξη «Carne de Salamanca» αποτελείται από καθαρόαιμα ζώα παραγόμενα από θηλυκά αναπαραγωγής της φυλής Morucha ή προερχόμενα από διασταύρωση θηλυκών ζώων αναπαραγωγής της φυλής Morucha με ταύρους των φυλών Charolés και Limosín, τα οποία απογαλακτίζονται σε ελάχιστη ηλικία 5 μηνών και εκτρέφονται σύμφωνα με τις τεχνικές και πρακτικές χρήσης των φυσικών πόρων σε εκτατικές συνθήκες.
         Ανάλογα με την ηλικία των ζώων κατά τη σφαγή, διακρίνονται οι ακόλουθοι τύποι:

                     —

                     Ternera (μοσχάρι): ζώο προοριζόμενο για σφαγή σε ηλικία ίση ή μεγαλύτερη των 8 μηνών, αλλά μικρότερη των 12 μηνών, κατηγορίας Ζ,

                     —

                     Añojo (νεαρό βοοειδές κρεατοπαραγωγής): ζώο προοριζόμενο για σφαγή σε ηλικία ίση ή μεγαλύτερη των 12 μηνών και έως 24 μηνών, κατηγοριών Α και Ε,

                     —

                     Novillo ή Novilla (ταυρίδιο ή δαμαλίδα): ζώο προοριζόμενο για σφαγή σε ηλικία μεγαλύτερη των 24 μηνών και έως 48 μηνών, κατηγοριών Β και Ε.

               Η ελάχιστη περίοδος ωρίμασης του κρέατος, από την ημέρα της σφαγής είναι 2 ημέρες για το βόειο κρέας, 4 ημέρες για το νεαρό βοοειδές κρεατοπαραγωγής («Añojo») και 6 ημέρες για το ταυρίδιο (Novillo) ή τη δαμαλίδα (Novilla).
         Η διάπλαση των σφαγίων εμπίπτει στις κλάσεις U, R και O.
         Το ελάχιστο βάρος του σφαγίου ποικίλλει ανάλογα με την κατηγορία των ζώων:

                     —

                     140 kg για το μοσχάρι,

                     —

                     200 kg για το νεαρό βοοειδές κρεατοπαραγωγής («añojo»),

                     —

                     280 kg για το ταυρίδιο ή τη δαμαλίδα.

               Η κατάσταση πάχυνσης στο εξωτερικό του σφαγίου και στην εσωτερική όψη της θωρακικής κοιλότητας είναι σε όλες τις περιπτώσεις εκείνη που αντιστοιχεί στην κλάση 2 (περιορισμένη κάλυψη).
         24 ώρες μετά τη σφαγή, το μέγιστο pH του κρέατος, μετρούμενο στο επίπεδο του μακρού νωτιαίου μυός του σφαγίου, είναι 6.
         Τα χαρακτηριστικά του προστατευόμενου νωπού κρέατος, μετά τη σφαγή και την επεξεργασία, είναι τα εξής:

                     —

                     Ternera (μοσχάρι): το χρώμα του κρέατος ποικίλλει, καλύπτοντας όλο το φάσμα από το ρόδινο έως το ανοιχτό κόκκινο, με στιλπνή επιφάνεια, λίπος λευκού χρώματος και σφικτό στην αφή.

                     —

                     Añojo (νεαρό βοοειδές κρεατοπαραγωγής): το κρέας έχει χρώμα από ανοιχτοκόκκινο έως κόκκινο του κερασιού, στιλπνή επιφάνεια, λίπος χρώματος λευκού έως ανοιχτού υποκίτρινου και είναι σφικτό στην αφή.

                     —

                     Novillo ή Novilla (ταυρίδιο ή δαμαλίδα): το κρέας έχει έντονο χρώμα, από κόκκινο του κερασιού έως πορφυρό, στιλπνή επιφάνεια, λίπος υποκίτρινο έως υπόλευκο και είναι σφικτό στην αφή.

               3.3.   Πρώτες ύλες (μόνο για τα μεταποιημένα προϊόντα)

         —
         3.4.   Ζωοτροφές (αποκλειστικά για τα προϊόντα ζωικής προέλευσης)

         Δεδομένου ότι οι μητέρες δεν επιστρέφουν στο στάβλο, το σύστημα διατροφής τους στηρίζεται, καθ' όλη τη διάρκεια του έτους, στην εκμετάλλευση των βοσκοτόπων και των χερσότοπων της dehesa (τυπική δασωμένη χορτολιβαδική έκταση της περιοχής), που συμπληρώνονται με ξηρό χόρτο και άχυρο προερχόμενα από την ίδια την εκμετάλλευση, όταν οι φυσικοί πόροι γίνονται σπανιότεροι.
         Την άνοιξη, οι μητέρες βόσκουν σε βοσκότοπους που διαθέτουν άφθονους πόρους και η χορτονομή που παράγεται σε τμήμα των βοσκοτόπων αυτών συγκομίζεται και αποθηκεύεται. Το καλοκαίρι, τα ζώα μετακινούνται σε περιοχές γύρω από διάφορα ρυάκια και ποταμάκια που διαρρέουν τις εκμεταλλεύσεις και τρέφονται με τα υπολείμματα που έχουν εναπομείνει στα χωράφια μετά τη συγκομιδή σιτηρών και χόρτου.
         Με την άφιξη του φθινοπώρου και την ανανέωση των βοσκοτόπων, τα ζώα αρχίζουν και πάλι να τρέφονται σε αυτούς και, ανάλογα με τις διαθέσιμες ποσότητες, το σιτηρέσιό τους συμπληρώνεται από νωπό ή ξηρό χόρτο που συγκομίστηκε την άνοιξη.
         Στο τέλος του έτους, όταν οι βοσκότοποι έχουν σχεδόν εξαντληθεί, τα βελανίδια αποτελούν σημαντικό πόρο για τα ζώα αλλά όχι επαρκή και η διατροφή τους πρέπει να συμπληρώνεται με τη χορτονομή που αποθηκεύτηκε την άνοιξη ή το ξηρό χόρτο και το άχυρο που προέρχονται από την εκμετάλλευση.
         Τα μοσχάρια παραμένουν με τις μητέρες τους στους αγρούς μεταξύ πέντε και επτά μηνών κατά τη διάρκεια των οποίων τρέφονται με φυσικό θηλασμό και η διατροφή με γάλα αρχίζει νωρίς να συμπληρώνεται με τα τρόφιμα που μοιράζονται με τη μητέρα τους στον αγρό. Όταν έχουν απογαλακτιστεί, υποβάλλονται σε διαδικασία πάχυνσης με ξηρό χόρτο, χορτονομές κ.λπ., που προέρχονται από την ίδια την εκμετάλλευση και με φυσικές τροφές με βάση τα σιτηρά, μέχρι τη σφαγή.
         Κατά τις περιόδους έλλειψης τροφής λόγω των δυσμενών καιρικών συνθηκών και κατά τη φάση της πάχυνσης, είναι δυνατό να δίνεται στα ζώα τροφή συντήρησης όπως χορτονομή και ξηρό χόρτο προερχόμενα αποκλειστικά από τη γεωγραφική περιοχή καθώς και τροφή φυτικής προέλευσης, αποτελούμενη κυρίως από σιτηρά (τουλάχιστον το 60 % της ποσοτικής σύνθεσης) και που δεν υπερβαίνουν το 50 % της ξηράς ουσίας σε ετήσια βάση. Απαγορεύεται αυστηρά η χρήση προϊόντων που ενδέχεται να παρεμβληθούν στον κανονικό ρυθμό αύξησης και ανάπτυξης των ζώων.
         3.5.   Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

         Η γέννηση, η εκτροφή και η πάχυνση των ζώων που φέρουν την προστατευόμενη ονομασία, μέχρι τη στιγμή της σφαγής τους, πρέπει να εκτελούνται εντός της οριοθετημένης γεωγραφικής περιοχής.
         3.6.   Ειδικοί κανόνες για τον τεμαχισμό σε φέτες, το τρίψιμο, τη συσκευασία κ.λπ.

         Το προϊόν μπορεί να διατίθεται σε μερίδες (κομμένο σε φέτες ή σε τεμάχια ή αλεσμένο), υπό την προϋπόθεση ότι οι εργασίες αυτές εκτελούνται από επιχειρήσεις που υπόκεινται σε έλεγχο επαλήθευσης της ορθής χρήσης της προστατευόμενης ονομασίας.
         3.7.   Ειδικοί κανόνες για την επισήμανση

         Η σήμανση των σφαγίων στο σφαγείο πραγματοποιείται κατά τρόπο ανεξίτηλο ή σε μη επαναχρησιμοποιήσιμα μέσα, στο εσωτερικό μέρος των δύο ημισφαγίων, έτσι ώστε τα τέσσερα τεταρτημόρια του σφαγίου να παραμένουν απολύτως ταυτοποιήσιμα μετά τον χωρισμό τους.
         Τα τεμάχια κρέατος που φέρει την ονομασία καθώς και οι συσκευασίες των μερίδων, σε φέτες, τεμάχια ή κιμά, αποστέλλονται με αριθμημένη ετικέτα που φέρει τουλάχιστον τις ενδείξεις «Indicación Geográfica Protegida» (προστατευόμενη γεωγραφική ένδειξη) και «Carne de Salamanca».
         Όταν το προϊόν λαμβάνεται αποκλειστικά από ζώα της φυλής Morucha, επιτρέπεται η προσθήκη της ένδειξης «Raza Morucha».
         4.   ΣΥΝΟΠΤΙΚΗ ΠΕΡΙΓΡΑΦΗ ΤΗΣ ΟΡΙΟΘΕΤΗΣΗΣ ΤΗΣ ΓΕΩΓΡΑΦΙΚΗΣ ΠΕΡΙΟΧΗΣ
         Επαρχία Σαλαμάνκας.
         5.   ΔΕΣΜΟΣ ΜΕ ΤΗ ΓΕΩΓΡΑΦΙΚΗ ΠΕΡΙΟΧΗ
         5.1.   Ιδιαιτερότητα της γεωγραφικής περιοχής

         Η εκτροφή και η παραγωγή του ζωικού κεφαλαίου βοοειδών που είναι κατάλληλο για την παραγωγή του προϊόντος «Carne de Salamanca» συνδέονται στενά με το ιδιαίτερο γεωγραφικό περιβάλλον, την dehesa, που παρουσιάζει μεγάλη οικολογική αξία και χαρακτηρίζεται από την παρουσία αριών.
         Το κλίμα, ηπειρωτικού τύπου, με τους μακρούς, ψυχρούς χειμώνες, με μακρά περίοδο παγετών, και με τα θερμά και ξηρά καλοκαίρια, με έντονες διακυμάνσεις της θερμοκρασίας, σε συνδυασμό με τις εποχικές βροχοπτώσεις που σημειώνονται το φθινόπωρο και τον χειμώνα, έχει ως αποτέλεσμα ότι η dehesa είναι ένα σύνολο πλούσιο σε φυτικά είδη, στο οποίο απαντώνται αειθαλείς αριές με δερματώδη φύλλα και θαμνώδης υπώροφος. Στους βοσκοτόπους της dehesa ευδοκιμεί η μακία μεσογειακού τύπου, που συνδυάζεται με αριές, φελλοδρύες, ευρωπαϊκές δρύες, λουζιτανικές δρύες και άλλα είδη μακίας, ιδίως κιστίδες, γενίστες, ράχους και ακανθώδη σπάρτα. Απαντώνται επίσης μονοετή είδη αγρωστωδών και ψυχανθών. Η βλάστηση της dehesa είναι ο πιο σημαντικός φυσικός πόρος για τη διατροφή του ζωικού κεφαλαίου βοοειδών.
         Το σύστημα παραγωγής στο περιβάλλον αυτό χαρακτηρίζεται από τον τρόπο με τον οποίο οι κτηνοτρόφοι συνεχίζουν τις παραδοσιακές πρακτικές που βασίζονται στην προσαρμογή του ζωικού κεφαλαίου βοοειδών στους πόρους της dehesa χωρίς τα ζώα να επιστρέφουν στο στάβλο σε καμία χρονική περίοδο του έτους. Τα ζώα δεν χρειάζονται κανένα είδος καταφύγιο, δεδομένου ότι είναι διαρκώς εκτεθειμένα στις καιρικές συνθήκες χωρίς καμία άλλη προστασία εκτός από τις αριές. Έτσι, το σύστημα εκτροφής σέβεται τους φυσικούς κύκλους. Το μοσχάρι γεννιέται στον αγρό, χωρίς καμία βοήθεια, και παραμένει με τη μητέρα του από πέντε έως επτά μήνες, με μοναδικό διατροφικό πόρο τον φυσικό θηλασμό και τη βόσκηση.
         Ο πληθυσμός των βοοειδών μοιράζεται τον χώρο του με τα άλογα, τους ταύρους ταυρομαχίας και τους ιβηρικούς χοίρους, ενώ ο «vaquero charro» (ο αγελαδάρης της Σαλαμάνκας), συχνά έφιππος, είναι υπεύθυνος για την επιτήρηση όλων των ζώων, τα οποία φροντίζει και καθοδηγεί με τρόπο ώστε να εξασφαλίζεται η βέλτιστη αξιοποίηση και συντήρηση της dehesa. Η σημασία και η ιδιαιτερότητα των επαγγελματιών αυτών αναγνωρίστηκαν από την πόλη της Σαλαμάνκας που τους τίμησε με την ανέγερση ενός γλυπτού, που φιλοτέχνησε ο Venancio Blanco, σε μία από τις κεντρικές πλατείες της πόλης.
         Με την πάροδο των αιώνων, αναπτύχθηκε στην dehesa διαδικασία φυσικής επιλογής, μέσω της οποίας έχει δημιουργηθεί ένα βόειο ζωικό κεφάλαιο προσαρμοσμένο στις δυσμενείς φυσικές συνθήκες και στην εκμετάλλευση των βοσκοτόπων, καθώς έχει ενισχυθεί στα ζώα αυτά έντονο μητρικό ένστικτο προστασίας των μοσχαριών από τις επιθέσεις των λύκων και των αλεπούδων καθώς και ανθεκτικότητα που τους επιτρέπει να αντέχουν στις συνθήκες αυτού του τρόπου εκμετάλλευσης. Η φυλή Morucha και οι διασταυρώσεις διαθέτουν τις ιδιότητες αυτές. Η φυλή Morucha αποτελεί τη φυλετική βάση του προϊόντος «Carne de Salamanca», διαμορφώθηκε στις dehesas της περιοχής της Σαλαμάνκας όπου, στο παρελθόν, χρησιμοποιείτο ως υποζύγιο για γεωργικές εργασίες και συμμετείχε σε μικρά θεάματα ταυρομαχίας, αλλά και, σε όχι αμελητέο βαθμό, για την παραγωγή κρέατος. Ωστόσο, με την πάροδο του χρόνου, μετατράπηκε σε φυλή εξαιρετικά κατάλληλη για την παραγωγή κρέατος, ιδίως λόγω των ιδιοτήτων της όσον αφορά τα μητρικά χαρακτηριστικά και την ικανότητα ανάπτυξης. Στα μέσα του προηγούμενου αιώνα, εισήχθησαν νέες φυλές, συμπεριλαμβανομένων των φυλών Charoles και Limusín, στις οποίες εφαρμόζονται οι ίδιες συνθήκες εκτροφής και, με την πάροδο των ετών, τα ζώα της φυλής Morucha και εκείνα που προέρχονταν από διασταύρωση της φυλής αυτής με τις φυλές Charoles και Limusín αποδείχτηκαν πλήρως προσαρμοσμένα στο οικοσύστημα της dehesa, καθώς είναι σε θέση να εκμεταλλεύονται τους φυτικούς πόρους με αποτέλεσμα να παράγεται ένα κρέας που εκτιμάται ιδιαιτέρως.
         5.2.   Ιδιοτυπία του προϊόντος

         Τα σφάγια του προϊόντος «Carne de Salamanca» χαρακτηρίζονται από χαμηλή κατάσταση πάχυνσης στο εξωτερικό του σφαγίου και στο εσωτερικό της θωρακικής κοιλότητας.
         Η υφή του κρέατος «Carne de Salamanca» είναι ελάχιστα ινώδης λόγω της μεγαλύτερης λεπτότητας των μυϊκών ινών. Το χρώμα του κρέατος είναι ιδιαίτερα έντονο και στιλπνό, μεταξύ ρόδινου και πορφυρού. Το λίπος που διεισδύει στο κρέας εμφανίζεται καλά κατανεμημένο, δεν συσσωματώνεται, έχει χρώμα από λευκό έως κίτρινο ή υπόλευκο και προσδίδει στο κρέας τα χαρακτηριστικά αρώματα και γεύσεις του.
         5.3.   Αιτιώδης σχέση που συνδέει τη γεωγραφική περιοχή με την ποιότητα ή τα χαρακτηριστικά του προϊόντος (για τις ΠΟΠ) ή με μια συγκεκριμένη ιδιότητα, τη φήμη ή άλλα χαρακτηριστικά του προϊόντος (για τις ΠΓΕ)

         Οι σημαντικότεροι παράγοντες είναι, αναμφισβήτητα, οι παραδοσιακές μέθοδοι διατροφής των ζώων – από τον μητρικό θηλασμό έως τη βόσκηση στους φυσικούς βοσκότοπους –, η διαχείριση του ζωικού κεφαλαίου στο φυσικό περιβάλλον της dehesa της Σαλαμάνκας καθώς και η βασική φυλετική συνιστώσα των ζώων, η φυλή Morucha, στοιχεία που καθιστούν δυνατή την παραγωγή προϊόντος το οποίο παρουσιάζει τα ειδικά χαρακτηριστικά που διαφοροποιούν το προϊόν «Carne de Salamanca» από όλα τα άλλα βόεια κρέατα, καθώς διακρίνεται από μεγαλύτερη λεπτότητα των μυϊκών ινών, εντονότερο και στιλπνότερο χρώμα – από ρόδινο έως πορφυρό – και λίπος καλά κατανεμημένο χωρίς να συσσωματώνεται.
         Το παραδοσιακό σύστημα εκμετάλλευσης εκτατικού τύπου επέτρεψε, με την πάροδο των δεκαετιών, να επιλεγεί ένα ορισμένο είδος ζώου, απολύτως κατάλληλο για τις συνθήκες που επικρατούν στην dehesa, με τα ακόλουθα χαρακτηριστικά:

                     —

                     ζώα μικρού και μεσαίου μεγέθους και χαμηλού βάρους, με μεγάλη πεπτική ικανότητα για την κάλυψη των διατροφικών τους αναγκών με αραιούς και φτωχούς βοσκοτόπους,

                     —

                     ζώα με καλή μυϊκή ανάπτυξη, κατάλληλα για σωματική άσκηση, με μεγάλη ευκινησία και ευκολία μετακίνησης σε μεγάλες εκτάσεις για βοσκή, δεδομένου ότι πρέπει να διανύσουν πολλά χιλιόμετρα ημερησίως για να βρουν τροφή και νερό,

                     —

                     ζώα με μεγάλη ανθεκτικότητα που τους επιτρέπει να αντέχουν στις καταπονήσεις του κλίματος της γεωγραφικής περιοχής, τόσο το καλοκαίρι όσο και τον χειμώνα.

               Η γενετική των εν λόγω ζώων, σε συνδυασμό με την καθημερινή άσκηση έντονης μυϊκής προσπάθειας, επιτρέπει την επίτευξη θετικής αναλογίας της μυϊκής μάζας, με μεγαλύτερη λεπτότητα των μυϊκών ινών σε σύγκριση με τη συνήθη των βοοειδών, τα οποία οδηγούν σε κρέας ελάχιστα ινώδη υφή.
         Η κατάσταση πάχυνσης των σφαγίων συνδέεται με το σύστημα εκμετάλλευσης και την υψηλή ανθεκτικότητα και πρωιμότητα ανάπτυξης αυτών των ζώων. Οι συνεχείς μετακινήσεις των ζώων εμποδίζουν την υπερβολική συσσώρευση λίπους σε ορισμένες περιοχές του σώματος, πράγμα που τους επιτρέπει να μετακινούνται πιο αποτελεσματικά σε μεγάλες αποστάσεις για να τραφούν. Όταν οι πόροι είναι άφθονοι, τα ζώα μπορούν να συσσωρεύουν αποθέματα, το λίπος διεισδύει στο ενδομυϊκό επίπεδο, γεγονός που δεν μειώνει την ευκινησία τους. Όλα αυτά τα στοιχεία δημιουργούν ένα κρέας με λίπος καλά κατανεμημένο, χωρίς συσσώρευση, χρώμα που ποικίλλει από λευκό έως κίτρινο ή υπόλευκο, ανάλογα με την ηλικία κατά τη σφαγή.
         Ο σεβασμός του φυσικού κύκλου της γαλουχίας, δεδομένου ότι τα ζώα απογαλακτίζονται αργότερα απ' ότι συνήθως, και το γεγονός ότι παραμένουν συνεχώς κοντά στη μητέρα τους στη dehesa, ωθούν τα μοσχάρια να συμπληρώσουν με πόρους από την dehesa την τροφή που λαμβάνουν με το θηλασμό, κυρίως με βόσκηση από τους βοσκότοπους την άνοιξη, εποχή κατά την οποία το χόρτο έχει μεγαλύτερη περιεκτικότητα σε χρωστικές (χλωροφύλλη και καροτενοειδή), με αποτέλεσμα το κρέας να αποκτά το χρώμα και τη στιλπνότητα που το διακρίνουν. Οι παράγοντες αυτοί, σε συνδυασμό με το στοιχείο της φυλετικής βάσης η οποία, γενετικά, έχει πιο κόκκινο κρέας, προσδίδουν στο κρέας χρώμα με μεγαλύτερη ένταση χρώματος και στιλπνότητα, από ρόδινο έως πορφυρό.
         Η εκτροφή του ζωικού κεφαλαίου βοοειδών και της κατανάλωσης του κρέατός του είναι στενά συνδεδεμένα με την περιοχή στην οποία, κατά τον 15ο αιώνα ήδη, το κρέας της Σαλαμάνκας χρησιμοποιούνταν ως μέσο πληρωμής των μισθωμάτων στον άρχοντα, λόγω της αναγνωρισιμότητάς του και της φήμης του.
         Από τα μέσα του 20ού αιώνα, συχνά τα κρεοπωλεία και τα εστιατόρια της περιοχής αναρτούν με υπερηφάνεια στις προθήκες τους και αναγράφουν στους καταλόγους τους την ένδειξη «Carne de Salamanca», ώστε να γνωστοποιήσουν στους πελάτες τους ότι διαθέτουν τα καλύτερα τεμάχια κρέατος της περιοχής, που εκτιμώνται ιδιαίτερα και που ζητούν οι καταναλωτές.
         Πολυάριθμα έγγραφα επιβεβαιώνουν την αναγνώριση και την προτίμηση των καταναλωτών για το κρέας της Σαλαμάνκας, όπως, για παράδειγμα, εκείνο του Luis Carandell ο οποίος, στην εισαγωγή του βιβλίου του «Vivir en Madrid» (1967), αναφέρει «Γεννήθηκα στη Βαρκελώνη το 1929 και ξαναγεννήθηκα στη Μαδρίτη το 1947… μια πόλη που έφερνε τα λαχανικά της από τη Βαλένθια, το ψάρι της από το Μπιλμπάο, το κρέας της από τη Σαλαμάνκα, το κρασί της από τη Μάντσα και τα υφάσματά της από την Καταλονία».

            Παραπομπή στη δημοσίευση των προδιαγραφών του προϊόντος

         [Άρθρο 5 παράγραφος 7 του κανονισμού (ΕΚ) αριθ. 510/2006]
         http://www.itacyl.es/opencms_wf/opencms/informacion_al_ciudadano/calidad_alimentaria/4_condiciones_DOP/index.html

            (*1)  ΕΕ L 93 της 31.3.2006, σ. 12. Αντικαταστάθηκε από τον κανονισμό (EE) αριθ. 1151/2012 σχετικά με τα συστήματα ποιότητας των γεωργικών προϊόντων και τροφίμων.


title: Εκτελεστικός κανονισμός (ΕΕ) 2018/69 της Επιτροπής, της 16ης Ιανουαρίου 2018, για την ακύρωση της καταχώρισης της προστατευόμενης γεωγραφικής ένδειξης «Carne de Morucha de Salamanca» (ΠΓΕ)

text:
               17.1.2018

               EL

               Επίσημη Εφημερίδα της Ευρωπαϊκής Ένωσης

               L 12/22

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/69 ΤΗΣ ΕΠΙΤΡΟΠΉΣ
   της 16ης Ιανουαρίου 2018
   για την ακύρωση της καταχώρισης της προστατευόμενης γεωγραφικής ένδειξης «Carne de Morucha de Salamanca» (ΠΓΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (EE) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 54 παράγραφος 1,
   Εκτιμώντας τα ακόλουθα:

               (1)

               Το άρθρο 7 παράγραφος 1 του κατ' εξουσιοδότηση κανονισμού (ΕΕ) αριθ. 664/2014 της Επιτροπής (2) ορίζει ότι η διαδικασία που προβλέπεται στα άρθρα 49 έως 52 του κανονισμού (ΕΕ) αριθ. 1151/2012 εφαρμόζεται τηρουμένων των αναλογιών για την ακύρωση καταχώρισης η οποία αναφέρεται στο άρθρο 54 παράγραφος 1 του εν λόγω κανονισμού.

               (2)

               Σύμφωνα με το άρθρο 50 παράγραφος 2 του κανονισμού (ΕΕ) αριθ. 1151/2012 σε συνδυασμό με το άρθρο 7 παράγραφος 1 του κατ' εξουσιοδότηση κανονισμού (ΕΕ) αριθ. 664/2014 της Επιτροπής, η αίτηση της Ισπανίας για την ακύρωση της καταχώρισης της προστατευόμενης γεωγραφικής ένδειξης (ΠΓΕ) «Carne de Morucha de Salamanca» δημοσιεύθηκε στην Επίσημη Εφημερίδα της Ευρωπαϊκής Ένωσης
                   (3).

               (3)

               Δεδομένου ότι δεν έχει κοινοποιηθεί στην Επιτροπή καμία δήλωση ένστασης βάσει του άρθρου 51 του κανονισμού (ΕΕ) αριθ. 1151/2012, θα πρέπει να ακυρωθεί η καταχώριση της ονομασίας «Carne de Morucha de Salamanca» (ΠΓΕ) στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων.

               (4)

               Σύμφωνα με το άρθρο 54 παράγραφος 1 τελευταίο εδάφιο του κανονισμού (ΕΕ) αριθ. 1151/2012, οι ακυρώσεις αυτές εγκρίνονται σύμφωνα με τη διαδικασία εξέτασης που αναφέρεται στο άρθρο 57 παράγραφος 2 του εν λόγω κανονισμού.

               (5)

               Το μέτρο που προβλέπεται στον παρόντα κανονισμό είναι σύμφωνο με τη γνώμη της επιτροπής για την πολιτική ποιότητας των γεωργικών προϊόντων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ακυρώνεται η καταχώριση της ονομασίας «Carne Morucha de Salamanca» (ΠΓΕ).
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 16 Ιανουαρίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 343 της 14.12.2012, σ. 1.

      (2)  Κατ' εξουσιοδότηση κανονισμός (ΕΕ) αριθ. 664//2014 της Επιτροπής, της 18ης Δεκεμβρίου 2013, για τη συμπλήρωση του κανονισμού (EE) αριθ. 1151/2012 του Ευρωπαϊκού Κοινοβουλίου και του Συμβουλίου όσον αφορά τον καθορισμό των ενωσιακών συμβόλων για τις προστατευόμενες ονομασίες προέλευσης, τις προστατευόμενες γεωγραφικές ενδείξεις και τα εγγυημένα παραδοσιακά ιδιότυπα προϊόντα και όσον αφορά ορισμένους κανόνες σχετικά με την προέλευση, ορισμένους διαδικαστικούς κανόνες και ορισμένες πρόσθετες μεταβατικές διατάξεις (ΕΕ L 179 της 19.6.2014, σ. 17).

      (3)  ΕΕ C 201 της 24.6.2017, σ. 5.


title: Εκτελεστικός κανονισμός (ΕΕ) 2018/77 της Επιτροπής, της 15ης Ιανουαρίου 2018, σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

text:
                  19.1.2018

                  EL

                  Επίσημη Εφημερίδα της Ευρωπαϊκής Ένωσης

                  L 14/3

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/77 ΤΗΣ ΕΠΙΤΡΟΠΉΣ
      της 15ης Ιανουαρίου 2018
      σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
      Εκτιμώντας τα ακόλουθα:

                  (1)

                  Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.

                  (2)

                  Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.

                  (3)

                  Κατ' εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.

                  (4)

                  Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.

                  (5)

                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
      Άρθρο 2
      Δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
      Άρθρο 3
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 15 Ιανουαρίου 2018.

               Για την Επιτροπή,

               εξ ονόματος του Προέδρου,

            Stephen QUEST

               Γενικός Διευθυντής

               Γενική Διεύθυνση Φορολογίας και Τελωνειακής Ένωσης

         (1)  ΕΕ L 269 της 10.10.2013, σ. 1.

         (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).

         ΠΑΡΑΡΤΗΜΑ

                     Περιγραφή των εμπορευμάτων

                     Κατάταξη
                     (κωδικός ΣΟ)

                     Αιτιολογία

                     (1)

                     (2)

                     (3)

                     Υφαντουργικό είδος σχήματος ορθογωνίου παραλληλεπίπεδου (αποκαλούμενο «θήκη στρώματος»), κατασκευασμένο από τυπωτά υφάσματα από υφαντικές ύλες συνθετικών ή τεχνητών ινών (100 % πολυεστέρας), του οποίου το ύφασμα πλένεται, διαστάσεων περίπου 200 × 60 × 8 cm.
                     Το είδος φέρει κλείσιμο με κλείστρο (φερμουάρ) κατά μήκος μίας από τις επιμήκεις πλευρές ώστε να είναι δυνατή η εισαγωγή στρώματος.
                     Σε μία από τις επιμήκεις πλευρές προσαρτάται χερούλι από υφαντικές ύλες.
                     (Βλέπε εικόνα) (*1)

                     6302 22 90

                     Η κατάταξη καθορίζεται από τους Γενικούς Κανόνες 1 και 6 για την ερμηνεία της Συνδυασμένης Ονοματολογίας και από το κείμενο των κωδικών ΣΟ 6302 , 6302 22  και 6302 22 90 .
                     Το είδος είναι κατασκευασμένο από υλικό που πλένεται και φέρει κλείσιμο με φερμουάρ που επιτρέπει την αφαίρεσή του από το στρώμα ανά πάσα στιγμή, και, επομένως, μπορεί να πλυθεί (βλέπε επίσης τις Επεξηγηματικές Σημειώσεις του Εναρμονισμένου Συστήματος (ΕΣΕΣ) για την κλάση 6302  πρώτη παράγραφος). Ως εκ τούτου, έχει τα αντικειμενικά χαρακτηριστικά και τις ιδιότητες των πανικών κρεβατιού.
                     Κατά συνέπεια, το είδος πρέπει να καταταχθεί στον κωδικό ΣΟ 6302 22 90  ως «πανικό κρεβατιού, άλλο από πλεκτό, από συνθετικές ή τεχνητές ίνες».

            (*1)  Η εικόνα έχει αποκλειστικά ενημερωτικό σκοπό.


title: Εκτελεστικός κανονισμός (ΕΕ) 2018/80 της Επιτροπής, της 18ης Ιανουαρίου 2018, σχετικά με τον καθορισμό ελάχιστης τιμής πώλησης αποκορυφωμένου γάλακτος σε σκόνη για τον δέκατο έκτο επιμέρους διαγωνισμό που διεξάγεται στο πλαίσιο του διαγωνισμού που προκηρύχθηκε με τον εκτελεστικό κανονισμό (ΕΕ) 2016/2080

text:
               19.1.2018

               EL

               Επίσημη Εφημερίδα της Ευρωπαϊκής Ένωσης

               L 14/35

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/80 ΤΗΣ ΕΠΙΤΡΟΠΉΣ
   της 18ης Ιανουαρίου 2018
   σχετικά με τον καθορισμό ελάχιστης τιμής πώλησης αποκορυφωμένου γάλακτος σε σκόνη για τον δέκατο έκτο επιμέρους διαγωνισμό που διεξάγεται στο πλαίσιο του διαγωνισμού που προκηρύχθηκε με τον εκτελεστικό κανονισμό (ΕΕ) 2016/2080
   Η ΕΥΡΩΠΑΪΚH ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) 2016/1240 της Επιτροπής, της 18ης Μαΐου 2016, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τη δημόσια παρέμβαση και την ενίσχυση για ιδιωτική αποθεματοποίηση (2), και ιδίως το άρθρο 32,
   Εκτιμώντας τα ακόλουθα:

               (1)

               Με τον εκτελεστικό κανονισμό (ΕΕ) 2016/2080 της Επιτροπής (3) προκηρύχθηκε διαγωνισμός πώλησης αποκορυφωμένου γάλακτος σε σκόνη.

               (2)

               Λαμβανομένων υπόψη των προσφορών που έχουν παραληφθεί για τον δέκατο έκτο επιμέρους διαγωνισμό, θα πρέπει να καθορισθεί ελάχιστη τιμή πώλησης.

               (3)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Για τον δέκατο έκτο επιμέρους διαγωνισμό για την πώληση αποκορυφωμένου γάλακτος σε σκόνη στο πλαίσιο του διαγωνισμού που προκηρύχθηκε με τον εκτελεστικό κανονισμό (ΕΕ) 2016/2080, για τον οποίο η προθεσμία κατά την οποία οι προσφορές έπρεπε να υποβληθούν έληξε στις 16 Ιανουαρίου 2018, η ελάχιστη τιμή πώλησης ανέρχεται σε 119,00 ευρώ/100 kg.
   Άρθρο 2
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 18 Ιανουαρίου 2018.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής

            Γενική Διεύθυνση Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 206 της 30.7.2016, σ. 71.

      (3)  Εκτελεστικός κανονισμός (ΕΕ) 2016/2080 της Επιτροπής, της 25ης Νοεμβρίου 2016, για την προκήρυξη διαγωνισμού πώλησης αποκορυφωμένου γάλακτος σε σκόνη (ΕΕ L 321 της 29.11.2016, σ. 45).


title: Εκτελεστικός κανονισμός (ΕΕ) 2018/81 της Επιτροπής, της 16ης Ιανουαρίου 2018, σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

text:
                  20.1.2018

                  EL

                  Επίσημη Εφημερίδα της Ευρωπαϊκής Ένωσης

                  L 16/1

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/81 ΤΗΣ ΕΠΙΤΡΟΠΉΣ
      της 16ης Ιανουαρίου 2018
      σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
      Εκτιμώντας τα ακόλουθα:

                  (1)

                  Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.

                  (2)

                  Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.

                  (3)

                  Κατ' εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.

                  (4)

                  Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.

                  (5)

                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
      Άρθρο 2
      Δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
      Άρθρο 3
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 16 Ιανουαρίου 2018.

               Για την Επιτροπή,

               εξ ονόματος του Προέδρου,

            Stephen QUEST

               Γενικός Διευθυντής

               Γενική Διεύθυνση Φορολογίας και Τελωνειακής Ένωσης

         (1)  ΕΕ L 269 της 10.10.2013, σ. 1.

         (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).

         ΠΑΡΑΡΤΗΜΑ

                     Περιγραφή των εμπορευμάτων

                     Κατάταξη (κωδικός ΣΟ)

                     Αιτιολογία

                     (1)

                     (2)

                     (3)

                     Ηλεκτρική συσκευή περιποίησης δέρματος και αποτρίχωσης, που λειτουργεί με τεχνολογία λέιζερ, χρησιμοποιώντας δύο λέιζερ διαφορετικού μήκους κύματος (755 και 1 064  nm). Έχει διαστάσεις περίπου 104 × 38 × 64 cm και βάρος 82 kg.
                     Η χρήση για την οποία προορίζεται περιλαμβάνει αποτρίχωση, αισθητική αναζωογόνηση, περιποίηση φλεβών προσώπου και ποδιών, αντιμετώπιση της ανομοιόμορφης χρώσης (για παράδειγμα, κηλίδες από τον ήλιο) και άλλων αγγειακών και καλοήθων κεχρωσμένων βλαβών.
                     Η συσκευή είναι σχεδιασμένη για να χρησιμοποιείται τόσο σε ινστιτούτα αισθητικής χωρίς την παρέμβαση ιατρού όσο και σε εγκεκριμένα ιατρικά κέντρα υπό την εποπτεία ιατρού.
                     Βλέπε εικόναfn (*1).

                     8543 70 90

                     Η κατάταξη καθορίζεται από τους Γενικούς Κανόνες 1 και 6 για την ερμηνεία της Συνδυασμένης Ονοματολογίας και από το κείμενο των κωδικών ΣΟ 8543 , 8543 70  και 8543 70 90 .
                     Το γεγονός ότι η συσκευή επιφέρει κυρίως αισθητικές βελτιώσεις και το γεγονός ότι μπορεί να χρησιμοποιηθεί εκτός ιατρικού περιβάλλοντος (σε ινστιτούτο αισθητικής) και χωρίς την παρέμβαση επαγγελματία καταδεικνύουν ότι η συσκευή δεν προορίζεται για ιατρικούς σκοπούς. Η συσκευή μπορεί επίσης να αντιμετωπίσει μία ή περισσότερες διαφορετικές παθολογίες, αλλά η αγωγή αυτή μπορεί να πραγματοποιηθεί επίσης εκτός ιατρικού περιβάλλοντος και, ως εκ τούτου, δεν υπάρχουν επαρκείς ενδείξεις ικανές να αποδείξουν ότι η συσκευή προορίζεται για ιατρική χρήση. (βλέπε υπόθεση C-547/13, Oliver Medical, ECLI:EU:C:2015:139). Ως εκ τούτου, αποκλείεται η κατάταξη στην κλάση 9018  ως συσκευή για την ιατρική.
                     Η συσκευή πρέπει επομένως να καταταγεί στον κωδικό ΣΟ 8543 70 90  ως ηλεκτρική συσκευή που έχει δική της λειτουργία, η οποία δεν κατονομάζεται ούτε περιλαμβάνεται αλλού στο κεφάλαιο 85.

            (*1)  Η εικόνα έχει αποκλειστικά ενημερωτικό σκοπό.


title: Εκτελεστικός κανονισμός (ΕΕ) 2018/82 της Επιτροπής, της 19ης Ιανουαρίου 2018, για τη διόρθωση του κανονισμού (ΕΚ) αριθ. 891/2009 σχετικά με το άνοιγμα και τον τρόπο διαχείρισης ορισμένων κοινοτικών δασμολογικών ποσοστώσεων στον τομέα της ζάχαρης

text:
               20.1.2018

               EL

               Επίσημη Εφημερίδα της Ευρωπαϊκής Ένωσης

               L 16/4

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/82 ΤΗΣ ΕΠΙΤΡΟΠΉΣ
   της 19ης Ιανουαρίου 2018
   για τη διόρθωση του κανονισμού (ΕΚ) αριθ. 891/2009 σχετικά με το άνοιγμα και τον τρόπο διαχείρισης ορισμένων κοινοτικών δασμολογικών ποσοστώσεων στον τομέα της ζάχαρης
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 (1) του Συμβουλίου, και ιδίως το άρθρο 187,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) 2017/1085 της Επιτροπής (2) τροποποίησε το μέρος I του παραρτήματος I του κανονισμού (ΕΚ) αριθ. 891/2009 (3), σύμφωνα με τη συμφωνία υπό μορφή ανταλλαγής επιστολών μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας σύμφωνα με το άρθρο XXIV παράγραφος 6 και το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994 σχετικά με την τροποποίηση των παραχωρήσεων που προβλέπονται στον πίνακα της Δημοκρατίας της Κροατίας στο πλαίσιο της προσχώρησής της στην Ευρωπαϊκή Ένωση (4) («η συμφωνία»), αυξάνοντας την κατανομή για τη Βραζιλία. Η πρόσθετη κατανομή ανέρχεται σε 19 500 τόνους για την περίοδο εμπορίας 2016/2017 και σε 78 000 τόνους για τις περιόδους εμπορίας από το 2017/2018 έως το 2022/2023. Για την περίοδο εμπορίας 2023/2024, η πρόσθετη κατανομή ανέρχεται σε 58 500 τόνους. Η διαχείριση της πρόσθετης κατανομής πραγματοποιείται μέσω δύο νέων αυξόντων αριθμών, 09.4329 και 09.4330, οι οποίοι έχουν διαφορετικό συντελεστή για τη δασμολογική ποσόστωση σε σύγκριση με την ποσότητα που είχε κατανεμηθεί προηγουμένως με αύξοντα αριθμό 09.4318 για τα προϊόντα καταγωγής Βραζιλίας.

               (2)

               Εκ σφάλματος, οι δύο νέοι αύξοντες αριθμοί και οι συντελεστές δασμολογικής ποσόστωσης για τη Βραζιλία δεν έχουν προστεθεί στο διατακτικό του κανονισμού (ΕΚ) αριθ. 891/2009, μολονότι το σύνολο της ζάχαρης από την ποσόστωση αυτή πρέπει να πληροί τις ίδιες προϋποθέσεις, ιδίως όσον αφορά τις αιτήσεις πιστοποιητικών εισαγωγής και τα πιστοποιητικά καταγωγής. Ως εκ τούτου, είναι αναγκαία η διόρθωση των εν λόγω σφαλμάτων με την προσθήκη των δύο νέων αυξόντων αριθμών και δασμολογικών συντελεστών για τη δασμολογική ποσόστωση στο διατακτικό του κανονισμού (ΕΚ) αριθ. 891/2009.

               (3)

               Ως εκ τούτου, ο κανονισμός (ΕΚ) αριθ. 891/2009 θα πρέπει να διορθωθεί αναλόγως.

               (4)

               Για λόγους ασφάλειας δικαίου όσον αφορά τα δικαιώματα και τις υποχρεώσεις όλων των επιχειρήσεων σε σχέση με την αυξημένη κατανομή για τη Βραζιλία αφότου έγινε η προσθήκη της, ο παρών κανονισμός θα πρέπει να ισχύσει αναδρομικά από την ημερομηνία έναρξης ισχύος της συμφωνίας.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 891/2009 διορθώνεται ως εξής:

               1)

               Στο άρθρο 6, το στοιχείο α) αντικαθίσταται από το ακόλουθο κείμενο:

                           «α)

                           στη θέση 8, τη χώρα καταγωγής·
                           Για τη ζάχαρη παραχωρήσεων CXL με αύξοντες αριθμούς 09.4317, 09.4318, 09.4319, 09.4321, 09.4329 και 09.4330 και για τη ζάχαρη Βαλκανίων, σημειώνεται με σταυρό η λέξη “ναι” στη θέση 8. Τα πιστοποιητικά αυτά δημιουργούν υποχρέωση εισαγωγής από την προσδιοριζόμενη χώρα·»

               2)

               Στο άρθρο 7, η παράγραφος 3 αντικαθίσταται από το ακόλουθο κείμενο:
               «3.   Για τη ζάχαρη παραχωρήσεων CXL με αύξοντες αριθμούς 09.4317, 09.4318, 09.4319, 09.4320, 09.4329 και 09.4330, οι αιτήσεις πιστοποιητικών εισαγωγής συνοδεύονται από τη δέσμευση του αιτούντος να ραφινάρει τις εν λόγω ποσότητες ζάχαρης πριν από το τέλος του τρίτου μήνα που έπεται εκείνου κατά τον οποίο λήγει η ισχύς του σχετικού πιστοποιητικού εισαγωγής.»

               3)

               Το άρθρο 10 αντικαθίσταται από το ακόλουθο κείμενο:
               «Άρθρο 10
               Θέση σε ελεύθερη κυκλοφορία
               Η θέση σε ελεύθερη κυκλοφορία για τις ποσοστώσεις ζάχαρης παραχωρήσεων CXL με αύξοντες αριθμούς 09.4317, 09.4318, 09.4319, 09.4321, 09.4329 και 09.4330 υπόκειται στην υποβολή πιστοποιητικού καταγωγής που εκδίδουν οι αρμόδιες αρχές της σχετικής τρίτης χώρας σύμφωνα με τα άρθρα 55 έως 65 του κανονισμού (ΕΟΚ) αριθ. 2454/93.
               Για τη ζάχαρη παραχωρήσεων CXL με αύξοντες αριθμούς 09.4317, 09.4318, 09.4319, 09.4320, 09.4329 και 09.4330, εάν ο πολωσιμετρικός βαθμός της εισαγόμενης ακατέργαστης ζάχαρης αποκλίνει από τους 96 βαθμούς, ο δασμός των 98 EUR, 11 EUR και 54 EUR, αντιστοίχως, ανά τόνο αυξάνεται ή μειώνεται κατά περίπτωση κατά 0,14 % ανά δέκατο του βαθμού της διαπιστούμενης απόκλισης.»

         Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιουλίου 2017.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Ιανουαρίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 347 της 20.12.2013, σ. 671.

      (2)  Εκτελεστικός κανονισμός (ΕΕ) 2017/1085 της Επιτροπής, της 19ης Ιουνίου 2017, για την τροποποίηση του κανονισμού (ΕΚ) αριθ. 891/2009 σχετικά με το άνοιγμα και τον τρόπο διαχείρισης ορισμένων κοινοτικών δασμολογικών ποσοστώσεων στον τομέα της ζάχαρης (ΕΕ L 156 της 20.6.2017, σ. 19).

      (3)  Κανονισμός (ΕΚ) αριθ. 891/2009 της Επιτροπής, της 25ης Σεπτεμβρίου 2009, σχετικά με το άνοιγμα και τον τρόπο διαχείρισης ορισμένων κοινοτικών δασμολογικών ποσοστώσεων στον τομέα της ζάχαρης (ΕΕ L 254 της 26.9.2009, σ. 82).

      (4)  ΕΕ L 108 της 26.4.2017, σ. 3.


title: Εκτελεστικός κανονισμός (ΕΕ) 2018/83 της Επιτροπής, της 19ης Ιανουαρίου 2018, για την τροποποίηση του παραρτήματος I του κανονισμού (ΕΕ) αριθ. 605/2010 όσον αφορά τον κατάλογο των τρίτων χωρών ή τμημάτων αυτών από τις οποίες επιτρέπεται η είσοδος στην Ευρωπαϊκή Ένωση αποστολών νωπού γάλακτος, γαλακτοκομικών προϊόντων, πρωτογάλακτος και προϊόντων με βάση το πρωτόγαλα (Κείμενο που παρουσιάζει ενδιαφέρον για τον ΕΟΧ )

text:
               20.1.2018

               EL

               Επίσημη Εφημερίδα της Ευρωπαϊκής Ένωσης

               L 16/6

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/83 ΤΗΣ ΕΠΙΤΡΟΠΉΣ
   της 19ης Ιανουαρίου 2018
   για την τροποποίηση του παραρτήματος I του κανονισμού (ΕΕ) αριθ. 605/2010 όσον αφορά τον κατάλογο των τρίτων χωρών ή τμημάτων αυτών από τις οποίες επιτρέπεται η είσοδος στην Ευρωπαϊκή Ένωση αποστολών νωπού γάλακτος, γαλακτοκομικών προϊόντων, πρωτογάλακτος και προϊόντων με βάση το πρωτόγαλα
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως το άρθρο 8 εισαγωγική φράση, το άρθρο 8 σημείο 1 πρώτο εδάφιο και σημείο 4 και το άρθρο 9 παράγραφος 4,
   Έχοντας υπόψη τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (2), και ιδίως το άρθρο 11 παράγραφος 1,
   Εκτιμώντας τα ακόλουθα:

               (1)

               Ο κανονισμός (ΕΕ) αριθ. 605/2010 της Επιτροπής (3) θεσπίζει τους όρους για τη δημόσια υγεία και την υγεία των ζώων, καθώς και τις απαιτήσεις πιστοποίησης για την είσοδο στην Ευρωπαϊκή Ένωση αποστολών νωπού γάλακτος, γαλακτοκομικών προϊόντων, πρωτογάλακτος και προϊόντων με βάση το πρωτόγαλα, καθώς και τον κατάλογο τρίτων χωρών από τις οποίες επιτρέπεται η είσοδος στην Ένωση των εν λόγω αποστολών.

               (2)

               Το παράρτημα I του κανονισμού (ΕΕ) αριθ. 605/2010 ορίζει τον κατάλογο τρίτων χωρών ή τμημάτων αυτών από τις οποίες επιτρέπεται η είσοδος στην Ευρωπαϊκή Ένωση αποστολών νωπού γάλακτος, γαλακτοκομικών προϊόντων, πρωτογάλακτος και προϊόντων με βάση το πρωτόγαλα και αναφέρει τον τύπο επεξεργασίας που απαιτείται για τα προϊόντα αυτά. Το άρθρο 4 του κανονισμού (ΕΕ) αριθ. 605/2010 ορίζει ότι τα κράτη μέλη επιτρέπουν την εισαγωγή αποστολών γαλακτοκομικών προϊόντων με βάση το νωπό γάλα αγελάδων, προβατίνων, αιγών, βουβαλίδων ή, όταν έχουν εγκριθεί ειδικά στο παράρτημα I του εν λόγω κανονισμού, καμηλών του είδους Camelus dromedarius από τρίτες χώρες ή τμήματα αυτών όπου υπάρχει κίνδυνος αφθώδους πυρετού και απαριθμούνται στη στήλη Γ του εν λόγω παραρτήματος, υπό την προϋπόθεση ότι αυτά τα γαλακτοκομικά προϊόντα έχουν υποβληθεί σε επεξεργασία ή έχουν παραχθεί από νωπό γάλα που έχει υποβληθεί σε επεξεργασία, όπως αναφέρεται στο εν λόγω άρθρο.

               (3)

               Το Εμιράτο του Αμπού Ντάμπι των Ενωμένων Αραβικών Εμιράτων, το οποίο είναι η τρίτη χώρα που δεν περιλαμβάνεται στον κατάλογο του Παγκόσμιου Οργανισμού για την Υγεία των Ζώων ως απαλλαγμένη από τον αφθώδη πυρετό, έχει εκδηλώσει ενδιαφέρον για εξαγωγή στην Ένωση γαλακτοκομικών προϊόντων που παράγονται από νωπό γάλα το οποίο προέρχεται από καμήλες δρομάδες έπειτα από φυσική ή χημική επεξεργασία σύμφωνα με το άρθρο 4 του κανονισμού (ΕΕ) αριθ. 605/2010.

               (4)

               Η άδεια εξαγωγής προϊόντων με βάση το γάλα καμήλας δρομάδας δόθηκε ήδη στο Εμιράτο του Ντουμπάι με τον εκτελεστικό κανονισμό (ΕΕ) αριθ. 300/2013 της Επιτροπής (4). Τα συστήματα ελέγχου που εφαρμόζονται στο Αμπού Ντάμπι είναι παρεμφερή με εκείνα που εφαρμόζονται στο Ντουμπάι. Το Εμιράτο του Αμπού Ντάμπι έστειλε στην υπηρεσία επιθεώρησης της Επιτροπής τις σχετικές πληροφορίες για τα συστήματα και τους ελέγχους που εφαρμόζονται για την παραγωγή προϊόντων με βάση το γάλα καμήλας δρομάδας.

               (5)

               Από τα στοιχεία αυτά μπορεί να συναχθεί ότι το Εμιράτο του Αμπού Ντάμπι δύναται να παράσχει τις αναγκαίες εγγυήσεις ότι τα γαλακτοκομικά προϊόντα που παράγονται σ' αυτό από νωπό γάλα καμήλας δρομάδας συμμορφώνονται με τις ισχύουσες απαιτήσεις για την υγεία των ζώων και τη δημόσια υγεία όσον αφορά τις εισαγωγές στην Ένωση γαλακτοκομικών προϊόντων από τρίτες χώρες ή τμήματα αυτών όπου υπάρχει κίνδυνος αφθώδους πυρετού και απαριθμούνται στη στήλη Γ του παραρτήματος I του κανονισμού (ΕΕ) αριθ. 605/2010.

               (6)

               Προκειμένου να επιτραπούν οι εισαγωγές στην Ένωση γαλακτοκομικών προϊόντων που παράγονται από γάλα καμήλας δρομάδας από ορισμένα τμήματα του εδάφους των Ενωμένων Αραβικών Εμιράτων, το Εμιράτο του Αμπού Ντάμπι θα πρέπει να προστεθεί στον κατάλογο των τρίτων χωρών ή των τμημάτων αυτών που αναφέρονται στο παράρτημα I του κανονισμού (ΕΕ) αριθ. 605/2010, με την ένδειξη ότι η άδεια που προβλέπεται στη στήλη Γ του εν λόγω καταλόγου ισχύει μόνο για τα γαλακτοκομικά προϊόντα που παράγονται από γάλα του προαναφερθέντος είδους.

               (7)

               Το Μαυροβούνιο ζήτησε από την Επιτροπή την άδεια εξαγωγής νωπού γάλακτος, γαλακτοκομικών προϊόντων, πρωτογάλακτος και προϊόντων με βάση το πρωτόγαλα στην Ένωση. Το Μαυροβούνιο είναι τρίτη χώρα που περιλαμβάνεται στον κατάλογο του Παγκόσμιου Οργανισμού για την Υγεία των Ζώων ως απαλλαγμένη από τον αφθώδη πυρετό (FMD) χωρίς εμβολιασμό.

               (8)

               Η Επιτροπή έχει πραγματοποιήσει κτηνιατρικούς ελέγχους στο Μαυροβούνιο. Τα αποτελέσματα των ελέγχων αυτών έχουν καταδείξει ορισμένες ελλείψεις, ιδίως όσον αφορά θέματα δημόσιας υγείας στις εγκαταστάσεις. Οι αρμόδιες αρχές του Μαυροβουνίου είναι στη διαδικασία αντιμετώπισης των ελλείψεων αυτών.

               (9)

               Ωστόσο, με βάση την ευνοϊκή υγειονομική κατάσταση των ζώων όσον αφορά τον αφθώδη πυρετό στο Μαυροβούνιο, είναι σκόπιμο να προστεθεί το Μαυροβούνιο στη στήλη A του παραρτήματος I του κανονισμού (ΕΕ) αριθ. 605/2010. Αυτή η προσθήκη στον κατάλογο του παραρτήματος I θα πρέπει να γίνει με την επιφύλαξη των υποχρεώσεων που απορρέουν από άλλες διατάξεις της ενωσιακής νομοθεσίας όσον αφορά τις εισαγωγές και τη διάθεση στην αγορά, στο εσωτερικό της Ένωσης, προϊόντων ζωικής προέλευσης, ιδίως εκείνων που σχετίζονται με τον κατάλογο των εγκαταστάσεων που παρατίθενται στο άρθρο 12 του κανονισμού (ΕΚ) αριθ. 854/2004.

               (10)

               Επομένως, ο κανονισμός (ΕΕ) αριθ. 605/2010 θα πρέπει να τροποποιηθεί αναλόγως.

               (11)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο πίνακας του παραρτήματος I του κανονισμού (ΕΕ) αριθ. 605/2010 τροποποιείται ως εξής:

               α)

               η καταχώριση που αφορά τα Ενωμένα Αραβικά Εμιράτα αντικαθίσταται από το ακόλουθο κείμενο:

                           «AE

                           Εμιράτα του Αμπού Ντάμπι και του Ντουμπάι των Ενωμένων Αραβικών Εμιράτων (1)

                           0

                           0

                           + (2)»

               β)

               μετά την καταχώριση για το Μαρόκο προστίθεται η ακόλουθη καταχώριση:

                           «ME

                           Μαυροβούνιο

                           +

                           +

                           +»

         Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Ιανουαρίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 18 της 23.1.2003, σ. 11.

      (2)  ΕΕ L 139 της 30.4.2004, σ. 206.

      (3)  Κανονισμός (ΕΕ) αριθ. 605/2010 της Επιτροπής, της 2ας Ιουλίου 2010, σχετικά με τον καθορισμό όρων για την υγεία των ζώων, τη δημόσια υγεία και την κτηνιατρική πιστοποίηση όσον αφορά την είσοδο στην Ευρωπαϊκή Ένωση νωπού γάλακτος, γαλακτοκομικών προϊόντων, πρωτογάλακτος και προϊόντων με βάση το πρωτόγαλα που προορίζονται για ανθρώπινη κατανάλωση (ΕΕ L 175 της 10.7.2010, σ. 1).

      (4)  Εκτελεστικός κανονισμός (ΕΕ) αριθ. 300/2013 της Επιτροπής, της 27ης Μαρτίου 2013, για την τροποποίηση του κανονισμού (ΕΕ) αριθ. 605/2010 σχετικά με τον καθορισμό όρων για την υγεία των ζώων, τη δημόσια υγεία και την κτηνιατρική πιστοποίηση όσον αφορά την εισαγωγή στην Ευρωπαϊκή Ένωση νωπού γάλακτος και γαλακτοκομικών προϊόντων που προορίζονται για ανθρώπινη κατανάλωση (ΕΕ L 90 της 28.3.2013, σ. 71).


title: Εκτελεστικός κανονισμός (ΕΕ) 2018/84 της Επιτροπής, της 19ης Ιανουαρίου 2018, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση των περιόδων έγκρισης των δραστικών ουσιών chlorpyrifos, chlorpyrifos-methyl, clothianidin, ενώσεις χαλκού, dimoxystrobin, mancozeb, mecoprop-p, metiram, oxamyl, pethoxamid, propiconazole, propineb, propyzamide, pyraclostrobin και zoxamide (Κείμενο που παρουσιάζει ενδιαφέρον για τον ΕΟΧ )

text:
               20.1.2018

               EL

               Επίσημη Εφημερίδα της Ευρωπαϊκής Ένωσης

               L 16/8

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/84 ΤΗΣ ΕΠΙΤΡΟΠΉΣ
   της 19ης Ιανουαρίου 2018
   για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση των περιόδων έγκρισης των δραστικών ουσιών chlorpyrifos, chlorpyrifos-methyl, clothianidin, ενώσεις χαλκού, dimoxystrobin, mancozeb, mecoprop-p, metiram, oxamyl, pethoxamid, propiconazole, propineb, propyzamide, pyraclostrobin και zoxamide
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 17 πρώτο εδάφιο,
   Εκτιμώντας τα ακόλουθα:

               (1)

               Το μέρος Α του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (2) καθορίζει τις δραστικές ουσίες που θεωρούνται εγκεκριμένες σύμφωνα με τον κανονισμό (ΕΚ) αριθ. 1107/2009.

               (2)

               Οι περίοδοι έγκρισης των δραστικών ουσιών mecoprop-p (μεκοπρόπιο-P), propiconazole (προπικοναζόλη), propineb (προπινέμπ), propyzamide (προπυζαμίδη), pyraclostrobin (πυρακλοστροβίνη) και zoxamide (ζοξαμίδη) παρατάθηκαν τελευταία με τον εκτελεστικό κανονισμό (ΕΕ) 2016/2016 της Επιτροπής (3). Οι περίοδοι έγκρισης των ουσιών αυτών θα λήξουν στις 31 Ιανουαρίου 2018.

               (3)

               Οι περίοδοι έγκρισης των δραστικών ουσιών chlorpyrifos (χλωροπυριφός), chlorpyrifos-methyl (μεθυλικό χλωροπυριφός), mancozeb (μανκοζέμπ) και metiram (μετιράμη) παρατάθηκαν με τον εκτελεστικό κανονισμό (ΕΕ) αριθ. 762/2013 της Επιτροπής (4). Οι περίοδοι έγκρισης των ουσιών αυτών θα λήξουν στις 31 Ιανουαρίου 2018.

               (4)

               Οι περίοδοι έγκρισης των δραστικών ουσιών clothianidin (κλοθειανιδίνη), dimoxystrobin (διμοξυστροβίνη), oxamyl (οξαμύλη) και pethoxamid (πεθοξαμίδη) παρατάθηκαν με τον εκτελεστικό κανονισμό (ΕΕ) αριθ. 1136/2013 της Επιτροπής (5). Οι περίοδοι έγκρισης των ουσιών αυτών θα λήξουν στις 31 Ιανουαρίου 2018.

               (5)

               Η περίοδος έγκρισης της δραστικής ουσίας «ενώσεις χαλκού» παρατάθηκε με τον εκτελεστικό κανονισμό (ΕΕ) αριθ. 85/2014 της Επιτροπής (6). Η περίοδος έγκρισης της ουσίας αυτής θα λήξει στις 31 Ιανουαρίου 2018.

               (6)

               Υποβλήθηκαν αιτήσεις για την ανανέωση της έγκρισης των ουσιών που αναφέρονται στις αιτιολογικές σκέψεις 2 έως 5 σύμφωνα με τον εκτελεστικό κανονισμό (ΕΕ) αριθ. 844/2012 της Επιτροπής (7).

               (7)

               Επειδή η αξιολόγηση των ουσιών έχει καθυστερήσει για λόγους που βρίσκονται εκτός του ελέγχου των αιτούντων, οι εγκρίσεις αυτών των δραστικών ουσιών αναμένεται να λήξουν προτού ληφθεί απόφαση σχετικά με την ανανέωσή τους. Συνεπώς, είναι αναγκαίο να παραταθούν οι περίοδοι έγκρισής τους.

               (8)

               Βάσει του σκοπού που αναφέρεται στο άρθρο 17 πρώτο εδάφιο του κανονισμού (ΕΚ) αριθ. 1107/2009, όσον αφορά περιπτώσεις στις οποίες η Επιτροπή εκδίδει κανονισμό που προβλέπει ότι η έγκριση μιας δραστικής ουσίας που αναφέρεται στο παράρτημα του παρόντος κανονισμού δεν ανανεώνεται επειδή δεν πληρούνται τα κριτήρια έγκρισης, η Επιτροπή ορίζει ως ημερομηνία λήξης την ίδια ημερομηνία που ίσχυε πριν από τον παρόντα κανονισμό ή την ημερομηνία έναρξης ισχύος του κανονισμού που προβλέπει ότι η έγκριση της δραστικής ουσίας δεν ανανεώνεται, επιλέγοντας εκ των δύο την ημερομηνία που ακολουθεί χρονολογικά. Όσον αφορά περιπτώσεις στις οποίες η Επιτροπή εκδίδει κανονισμό που προβλέπει την ανανέωση δραστικής ουσίας η οποία αναφέρεται στο παράρτημα του παρόντος κανονισμού, η Επιτροπή θα επιδιώξει να ορίσει τη συντομότερη δυνατή ημερομηνία εφαρμογής, όπως επιβάλλουν οι περιστάσεις.

               (9)

               Δεδομένου ότι οι εγκρίσεις των δραστικών ουσιών λήγουν στις 31 Ιανουαρίου 2018, ο παρών κανονισμός θα πρέπει να τεθεί σε ισχύ το συντομότερο δυνατόν.

               (10)

               Συνεπώς, ο εκτελεστικός κανονισμός (ΕΕ) αριθ. 540/2011 θα πρέπει να τροποποιηθεί αναλόγως.

               (11)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το μέρος Α του παραρτήματος του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Ιανουαρίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 309 της 24.11.2009, σ. 1.

      (2)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).

      (3)  Εκτελεστικός κανονισμός (ΕΕ) 2016/2016 της Επιτροπής, της 17ης Νοεμβρίου 2016, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση των περιόδων έγκρισης των δραστικών ουσιών acetamiprid, βενζοϊκό οξύ, flazasulfuron, mecoprop-P, mepanipyrim, mesosulfuron, propineb, propoxycarbazon, propyzamide, propiconazole, pseudomonas chlororaphis στέλεχος: MA 342, pyraclostrobin, quinoxyfen, thiacloprid, thiram, ziram, zoxamide (ΕΕ L 312 της 18.11.2016, σ. 21).

      (4)  Εκτελεστικός κανονισμός (ΕΕ) αριθ. 762/2013 της Επιτροπής, της 7ης Αυγούστου 2013, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση των περιόδων έγκρισης των δραστικών ουσιών chlorpyrifos, chlorpyrifos-methyl, mancozeb, maneb, MCPA, MCPB και metiram (ΕΕ L 213 της 8.8.2013, σ. 14).

      (5)  Εκτελεστικός κανονισμός (ΕΕ) αριθ. 1136/2013 της Επιτροπής, της 12ης Νοεμβρίου 2013, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση των περιόδων έγκρισης των δραστικών ουσιών clothianidin, dimoxystrobin, oxamyl και pethoxamid (ΕΕ L 302 της 13.11.2013, σ. 34).

      (6)  Εκτελεστικός κανονισμός (ΕΕ) αριθ. 85/2014 της Επιτροπής, της 30ής Ιανουαρίου 2014, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση της περιόδου έγκρισης της δραστικής ουσίας «ενώσεις του χαλκού» (ΕΕ L 28 της 31.1.2014, σ. 34).

      (7)  Εκτελεστικός κανονισμός (ΕΕ) αριθ. 844/2012 της Επιτροπής, της 18ης Σεπτεμβρίου 2012, για τον καθορισμό των διατάξεων που απαιτούνται για την εφαρμογή της διαδικασίας ανανέωσης της έγκρισης δραστικών ουσιών, που προβλέπεται στον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά (ΕΕ L 252 της 19.9.2012, σ. 26).

      ΠΑΡΑΡΤΗΜΑ
      Το μέρος Α του παραρτήματος του εκτελεστικού κανονισμού (ΕΕ) αριθ. 540/2011 τροποποιείται ως εξής:

                  1.

                  στην έκτη στήλη, λήξη της έγκρισης, της καταχώρισης 54, Propineb, η ημερομηνία αντικαθίσταται από την ημερομηνία «31 Ιανουαρίου 2019»·

                  2.

                  στην έκτη στήλη, λήξη της έγκρισης, της καταχώρισης 55, Propyzamide, η ημερομηνία αντικαθίσταται από την ημερομηνία «31 Ιανουαρίου 2019»·

                  3.

                  στην έκτη στήλη, λήξη της έγκρισης, της καταχώρισης 57, Mecoprop-P, η ημερομηνία αντικαθίσταται από την ημερομηνία «31 Ιανουαρίου 2019»·

                  4.

                  στην έκτη στήλη, λήξη της έγκρισης, της καταχώρισης 58, Propiconazole, η ημερομηνία αντικαθίσταται από την ημερομηνία «31 Ιανουαρίου 2019»·

                  5.

                  στην έκτη στήλη, λήξη της έγκρισης, της καταχώρισης 77, Zoxamide, η ημερομηνία αντικαθίσταται από την ημερομηνία «31 Ιανουαρίου 2019»·

                  6.

                  στην έκτη στήλη, λήξη της έγκρισης, της καταχώρισης 81, Pyraclostrobin, η ημερομηνία αντικαθίσταται από την ημερομηνία «31 Ιανουαρίου 2019»·

                  7.

                  στην έκτη στήλη, λήξη της έγκρισης, της καταχώρισης 111, Chlorpyrifos, η ημερομηνία αντικαθίσταται από την ημερομηνία «31 Ιανουαρίου 2019»·

                  8.

                  στην έκτη στήλη, λήξη της έγκρισης, της καταχώρισης 112, Chlorpyrifos-methyl, η ημερομηνία αντικαθίσταται από την ημερομηνία «31 Ιανουαρίου 2019»·

                  9.

                  στην έκτη στήλη, λήξη της έγκρισης, της καταχώρισης 114, Mancozeb, η ημερομηνία αντικαθίσταται από την ημερομηνία «31 Ιανουαρίου 2019»·

                  10.

                  στην έκτη στήλη, λήξη της έγκρισης, της καταχώρισης 115, Metiram, η ημερομηνία αντικαθίσταται από την ημερομηνία «31 Ιανουαρίου 2019»·

                  11.

                  στην έκτη στήλη, λήξη της έγκρισης, της καταχώρισης 116, Oxamyl, η ημερομηνία αντικαθίσταται από την ημερομηνία «31 Ιανουαρίου 2019»·

                  12.

                  στην έκτη στήλη, λήξη της έγκρισης, της καταχώρισης 121, Clothianidin, η ημερομηνία αντικαθίσταται από την ημερομηνία «31 Ιανουαρίου 2019»·

                  13.

                  στην έκτη στήλη, λήξη της έγκρισης, της καταχώρισης 122, Pethoxamid, η ημερομηνία αντικαθίσταται από την ημερομηνία «31 Ιανουαρίου 2019»·

                  14.

                  στην έκτη στήλη, λήξη της έγκρισης, της καταχώρισης 128, Dimoxystrobin, η ημερομηνία αντικαθίσταται από την ημερομηνία «31 Ιανουαρίου 2019»·

                  15.

                  στην έκτη στήλη, λήξη της έγκρισης, της καταχώρισης 277, Ενώσεις χαλκού, η ημερομηνία αντικαθίσταται από την ημερομηνία «31 Ιανουαρίου 2019».